Soinu magikoak herriko asmamenetik - etakitto.eus\nSoinu magikoak herriko asmamenetik\nJose Luis Elorza Txintxurretak eta Jose eta Jesus Ibazeta Arratek Hammond CV organo baten erreplika zehatza sortu zuten 1961. urtean, Helmholtz Church izenekoa. “Inoiz egin den kopiarik zehatzena”, Hammondekoen arabera. Eibartarren lorpena demasa izan zen (jarraian kontatuko dugun istorioaren arabera) eta, sorkuntzaren 60. urteurrenean, San Andres egunean musikari handiak bilduko dira Coliseoan, Eibarren sortutako ‘Hammond soinuaren’ magia noraino heldu daitekeen erakusteko.\nJesus Mª Agirrek dena daki Helmholtz CV Church organoaren inguruan. Elorza eta Ibazeta anaiek 60. hamarkadan lortutakoarekin liluratuta, eurengandik zuzenean jaso du organoekiko maitasuna. “Eibarren armak, bizikletak, josteko makinak… egin ditugu, baina arlo kulturalean Helmholtza da sorkuntza bakarra”, diosku ‘altxorraren zaindariak’, Aitor Alberdi lagunak esaten dion bezala.\nSorkuntza handi hau, gainera, ingurukoekin elkarlanean egin zuten hiru lagunek. “Armeria Eskolako belaunaldi bereko hiru lagun ziren Elorza eta Ibazeta anaiak”, hasten da kontatzen Agirre, “demaseko kointzidentzia da hirurek bat egitea, bakoitza bere arloan maisua zelako: elektronika, elektrizitatea eta mekanika”.\nHelmholtza asmatu baino lehen, hirukoteak beste organo mota bat sortu zuen 1957an. “Oso berezia zen, ez du zerikusirik gaur egun darabiltzagun organoekin”, Agirreren ustez. Kasu horretan ez zuten eredurik jarraitu, euren asmakizuna izan zen goitik behera. Bi eredu egin zituzten, Unda Maris eta Stella Maris, eta gaur egun bat dago martxan, Ermuko San Lorentzo ermitan.\nOrgano horiek egin ondoren, hirukoteak bere lana hobetu behar zuela pentsatu zuen. “Kasualitatez, Astelena frontoian areto-dantza egon zen eta organoak nola funtzionatzen zuen ikustera joan zen hirukotea. Hammond organoa erabili zuten emanaldi horretan eta Juanito Urteaga izan zen interpretea”, azaldu digu adituak. Hirukotea soinuarekin harrituta geratu zen. “Horrelako zerbait egiten dugu edo itxi egin beharko dugu”, esan omen zuten Agirrek dioenez.\nHammond organoa buruan\nEsan eta egin. Elorzak eta Ibazetarrak Ermura joan ziren Teodoro Zuazua parrokoari Hammond organoa lagatzea eskatzeko. Apaizak onartu egin eta horren truke eibartarrek sortutako organo bat laga zioten. Hammonda Errekatxuko 16. zenbakian zuten tailer txiki batera eraman zuten eta organoa goitik behera desmuntatu zuten. “Desmuntatu baino lehen, sorgailua ikusi eta pentsatu zuten ezin izango zutela horrelakorik egin. Erloju baten antzeko egitura zuen, Laurens Hammond erlojugilea zelako”, kontatu digu Agirrek.\nEibartarrak, ostera, ez ziren kikildu eta, poliki-poliki, gauza guztiak ondo apuntatuz eta buruan ondo gordez, organoa desmuntatu zuten. “Papera, lapitza eta borragoma besterik ez zuten erabili lan horretarako”, diosku adituak. “Gainera, beste arazo bat izan zuten, bertan agertzen ziren neurriak hazbetetan agertzen zirelako. Ondorioz, neurri guztiak berriz kalkulatu behar izan zituzten sistema metrikora egokitzeko”, gehitzen du. Hammondak 3.500 pieza ditu eta 750 pieza elkarrengandik ezberdinak dira. Pentsa nolako lana egin behar izan zuten ordenagailurik edo horrelakorik gabe.\nOrganoa desmuntatu ahala, eta jasotako oharrekin, organoaren planoak egin ahal izan zituzten, behar zituzten piezak zehaztu… Gero, organo berria sortzeko, eurek eraiki behar izan zuten guztia zerotik, apuntatutako neurriekin. Lan hori egiteko ingurukoengana jo zuten eta, horrela, Helmholtzaren sorkuntza elkarlanean egin zuten herriko eta ingurukoetako beste lagun batzuekin. “Engranajeak behar bazituzten, engranajeak egiten zituenarengana joan ziren. Kasu horretan, Ermuko Jose Ormaetxea Ureretak egin zizkien. Txapak Txontako Txurrukak egin zizkien, egurra Elgoibarko Florentino Etxebarriaren bitartez lortu zuten, teklatuak egiteko metal preziatuak Madrilgo militar bati eskupekoa emanez lortu zuten, besteak beste”, azaldu digu adituak.\nHirukoteak aurre egin zieten parean jartzen zitzaizkien zailtasun ia guztiei, baina harri koxkor handi batekin egin zuten topo: teklatua. “Donostiko Javier Mujika organeroak ere Hammondaren kopia egin nahi zuen eta esan zien ez zutela inoiz lortuko Hammondaren teklatua kopiatzea. Berak ezin zuen, behintzat”, diosku Agirrek. Eibartarrek Debara jo zuten, Industrias Reinerrera, eta asmatu zuten. “Hori bai, Helmholtzaren teklak Hammondarenak baino pixka bat argiagoak dira. Forma, neurriak eta abar, ostera, berdin berdinak”, adituaren ustez.\nHelmholtz organoa bertako industriaren lorpen handienetakoa da, eta ez da harrokeria kontua, Hammond enpresakoak zur eta lur geratu baitziren organoarekin. Izan ere, eibartarrak Helmholtza sortzeko lanetan zeuden bitartean, Turinen, Herbehereetan eta Belgikan, besteak beste, Hammondaren kopiak egiten saiatzen ari ziren. “Turinen FIAT enpresaren fabrikan ari ziren lanean, Hammonden baimenarekin, planoekin eta demaseko baliabideekin, baina ez eurek ez inork ez zuen lortu eibartarren zehaztasun maila”, baieztatzen du Agirrek. “Horrelako zerbait egiten duten munduko lehen pertsonak zarete. Zorionak”, esan zion Herbert Menyema Hammondeko diseinu zuzendariak hirukote eibartarrari. Menyema maila goreneko profesionala zen eta, Agirreren berbetan, “berak esandakoak Jainkoaren hitzak ziren Chicagon”. Eibarrera egin zuen bisitan, ez zitzaion asko axola izan organoa kanpotik nola ikusten zen, barruak ukitu nahi zituen bakarrik. Ezin zuen sinetsi ikusten eta ukitzen zuena”, diosku Agirrek.\nBera ez zen izan, ostera, Hammonden lehen ordezkaria Eibarren. Lehen organoaren lanak nahiko aurreratuta zituztenean, Jose Ibazetak eskutitza bidali zuen Chicagora, Hammonden egoitzara, lanaren berri emateko. “Euren gainean barre egingo zutela uste zuten Elorzak eta Jesusek”, dio Agirrek, baina aste batzuetara argentinar gazte bat agertu zen Errekatxu inguruan eta, organo soinuak deituta, tailer txikian sartu zen. “Charles Wilson zen, Hammond organoen frogagilea, eta kasualitatez handik pasatzen zen turista zela esan zien. Organoa jotzen hasi zen eta tailerreko langileek inoiz entzun gabeko soinuak entzun zituzten”, azaltzen digu adituak.\nWilsonen bisitaren ondoren, Stanley Sorensen etorri zen Errekatxura, Laurens Hammonden lagun mina eta Hammond konpainiaren zuzendari orokorra. Eibartarrak bere bila joan ziren Bilbora eta harrera prestatu zioten. Ingelesez egiten zuenez, Fernando Martinek egin zituen itzultzaile lanak. “Planoak nondik atera dituzue”, galde zuen Sorensenek. “Hemendik”, erantzun zion Josek, bere burua seinalatuz. Sorensen zur eta lur geratu zen eta zoriondu egin zituen. Handik aste gutxitara etorriko zen lehen aipatu dugun Menyema jauna eta organo bat erosi zuen. “Beraz, Chicagon Helmholtz bat dago”, diote Alberdik eta Agirrek.\nHelmholtz VS Hammond\nHelmholtzaren historia ezagututa, Jesus Mª Agirrek eta Aitor Alberdik “bere tokia eman” nahi izan diote herrian organo eibartarrari. “Organoak historia indartsua du atzetik eta Jesus Marik, altxor honen zaindari moduan, beti faltan bota izan du herri mailan lorpen horren goraipamena egitea”, diosku Alberdik. “Helmholtzak herrian izan duen errekonozimendua motz gelditu izan da beti”, gehitzen du Agirrek. Horregatik, Helmholtzari merezi duen tokia emateko, ikuskizun berezia antolatu dute San Andres egunerako. “Egun berezia da eibartarrontzat eta, gainera, herriaren sorreraren 675. urteurrena ospatzen da eta Helmholtzaren sorreraren 60.a aldi berean”, diote biek.\n1997. urteaz geroztik 16 kontzertu antolatu ditu Agirrek Helmholtz organoarekin, baina oraingoan beste pauso bat eman nahi izan du Alberdirekin batera. “Helmholtzak dantzak, beste musika-tresnak, ahotsak, abesbatzak eta beste zenbait diziplinei laguntzeko duen ahalmena erakutsi nahi dugu”, diosku Agirrek. “Organoa kanpotik ikusgarria da, baina martxan jarri eta ondo dakien batek jo arte ezin da imajinatu organoak duen boterea”, Alberdiren ustez.\nBotere hori, edo ‘Hammond soinua’ askok dioten bezala, marka horretako organoek bakarrik dute. “’Hammond soinua’ 50. hamarkadaren hasieran sortu zuten, eskaner bibratoa txertatzea lortu zutenean. Horrekin, sorgailuak zuen kolorearekin batera, ‘Hammond soinua’ lortu zuten”, azaldu digu Agirrek. “Beti imitatua, baina inoiz ez lortua”, zioen sasoi hartako lelo batek. Eibartarrak iritsi ziren arte.\nElorza eta Ibazetarren lorpena agerian lagatzeko asmoz, Hammond CV eta Helmholtz CV Church organoekin ikuskizuna eskainiko dute hilaren 30ean, publikoak ikusi dezan herrian sortutako makinak Chicagokoaren ezaugarri berak dituela. “Organo biak aurrez aurre jarriko ditugu eta jendeak ez du jakingo zein organo den marka batekoa edo zein bestekoa”, Agirreren ustez.\nOrganoek eskaintzen duten aukera eta abaniko zabalaren erakusle da ikuskizunean parte hartuko dutenen zerrenda: Kezka Dantza Taldea, Julian Maeso, Olatz Salvador, MZM (Maite Arroitajauregi ‘Mursego’, Zaloa Urain eta Miren Narbaiza ‘Mice’), Quico Puges, Iraide Ansorena, Elkano Browning Cream, Juan Luis Agirre eta Mikel Erentxun. “Artista bakoitzak 12 minutuko ikuskizuna eskainiko du eta guretzat sorpresa izango da, ez dugulako aurretik jakin nahi izan zer prestatu duten. Baldintza bakarra da organoa presente egotea”, Alberdik dioenez. “Parte-hartzaileek demaseko gogoa erakutsi dute ikuskizunean parte hartzeko, liluratuta daudelako organo honen historiarekin eta soinuarekin”, gehitzen du.\nColiseoko ikuskizuna horrela egingo dute: “Lehenengo saioan Kezkako bikote bi egongo dira Quico Puges, Iraide Ansorena eta Juan Luis Agirrerekin. Gero, oinarrizko talde bat egongo da, Mikel Azpiroz organista eta pianista handia buru den Elkano Browning Cream taldea. Jesus Marik zaintzen du Azpirozen organoa eta harremana dute aspalditik. Ondoren, Julian Maeso organista bikaina egongo da eta, momentu batean, Elkanorekin batera izango da eszenatoki gainean eta bakoitzak organo bat erabiliko du. Jarraian, Olatz Salvador arituko da, Mikel Erentxun gero eta MZM azkenik. Diziplina eta estilo ezberdinak landuko ditugu (rocka, bluesa, dantza…), ahalik eta publiko gehiagora iristeko”, diosku Alberdik. “Gainera, ikuskizunaren hasieran ikus-entzunezko bat jarriko dugu, Helmholtzaren historia laburra aipatu eta testuingurua ezartzeko”.\nAitor AlberdiHammondHammond CVhelmholtzHelmholtz CV ChurchJesus Mari AgirreOrganoa\n« Eskolarteko Bakailao Lehiaketa eta Bacalaos Alkorta Pintxo Lehiaketaren finala egingo dira zapatuan Errebal Plazan Haurren oinarrizko eskubideak jasotzen dituzten koadernoak banatuko dituzte zapatuan »


Bi erabileratako tanga edo deposituekin eta aurrezteko gailuak jarrita txorrotetan...\n1. atala: Nire etxea defendatuko dut!. Egilea(k) , GOENKALE. Goenkale, Euskal Irrati Telebista 2012 (3)\nITXASO.-¿Cómo que"listo"? Eta tanga?\nKEVINekharrituta begiratzen duITXASOren tanga, hartu eskuetan, estiratu eta...\nITXASOk tanga hartu eta bi plantxada ematen dizkio. KEVINi erakutsi.\nITXASO: Eta zuek tangarekin, akordatzen?\nMANEX.- Bueno, tanga bat utzi zidatenan!\noKantabriako Itsas Ingeniaritzako tanga handia.\n... lehergailua autoaren azpialdean jarri zuten, gasolina tangaren alboan (bizkartzainak erabiltzen zuen eserlekuaren azpian),...\n4. atala: Ireki xanpain-botila!. Egilea(k) , GOENKALE. Goenkale, Euskal Irrati Telebista 2012 (1)\nLUPE: (gonari tira eginez) Tanga ere ikusten zaizu!\n... minigona ekartzen baditut, zuek...eleopardookolorekoa tanga.\nARABAKO ERRIOXAKO MAHATS BILKETA. Egilea(k) GALARRETA, Xabier. Sustraia, Euskal Irrati Telebista 2008 (4)\n...diren lehenengo urratsak mahats goiztiarrez betetako tangetan.\n...>ondoren, upeletan sartzen dugu; beno, upeletan edo tangetan. Zuztarrekin edo zuztarrik gabe. Orain beste tanga bat dauk...\n...etan. Zuztarrekin edo zuztarrik gabe. Orain beste tanga bat daukat hartzidura-prozesu bete-betean. Mahatsak dauzkan...\n...taketa-prozesuarekin jarraitzen dugu. Hau beste tanga bat da. Beste era batez tratatu da. Zuztarrik gabe upelerat...\nARABAKO ERRIOXAKO MAHATS-BILKETA. Egilea(k) GALARRETA, Xabier. Sustraia, Euskal Irrati Telebista 2006 (18)\n...sartzen dugu. Beraz, inoiz ez da inongo tangatik igarotzen; upel batetik beste batera doa; eta upelean 16 ed...\n...te egiteko. Eta erabakitakoaren arabera, tanga batera edo bestera joango da.\nMahatsa ekarri ahala, upategiko tangak betetzen doaz. Lehenengo aukeraketa mahastian bertan egiten...\n...>onena hori da: Goiko orea apurtzen duzu. Tanga handietan ere goiko orea puskatu behar da, baina hauek txik...\n...nak mahats-azalean daude. Hori dela eta, tangak noizean behin mugitu beharra dago, mahats-zukuek lurrin eta...\nTanga hau bete berri dugu. Orain, dauzkan usainak egiaztatu behar...\n...Hori egunean bi aldiz egin behar da tanga bakoitzarekin, hogei bat minutuz edo. Hau da, interesatzen ...\n...az. Gero, koloreari ere erreparatzen diogu.... Tanga hau bete berri dugula kontuan hartuta, nahiko kolore polita...\n...-motak ere hautatzen ditugu. Altzairu herdoilgaitzezko tangak bete ostean, beste lan batzuk egiten dira: homogeneizatze-l...\n...-motak ere hautatzen ditugu. Altzairu herdoilgaitzezko tangak bete ostean, beste lan batzuk egin behar dira: homogeneizat...\n... bat edo beste egiteko. Eta horren arabera, tanga batera edo bestera joango da.\nARRANTZA. Antxoaren debekua sei hilabetez luzatzea proposatu du Batzordeak. Arrantzaleek espero dute debekua bertan behera geratuko dela, udazkeneko neurketen emaitzak onak izango direlako. Egilea(k) GOIKOETXEA, Jakes. Berria, Euskal Editorea SM 2009 (3)\nEz dute baztertu ur tangetan hazitako antxoak itsasora bota eta antxoaren biomasa handit...\n...fia Institutua (IEO) itsasoan antxoa harrapatu eta ur tangetan hazten hasi da, haiek prestatutako pentsuarekin. Proiektuan...\n...aile nagusiaren esanetan, posible da antxoa ur tangetan haztea. Antxoa hori kontserba industrian edo arrantzarako -...\n...Azkenik, pisuaren banaketa egiten da: erregaiaren tangaren kokapena... Baina ezer aldatu aurretik ardatz nagusiak argi...\n...>Garaiak aldatzen ari dria. Altzairu herdoilgaitzezko tangak erabiltzen dira upelen ordez. Teknologia eta tradizioa ez d...\n...>gainera txilena arin bat eginez; bere tanga zuriaren zentimetro doi bat ikusteko aukera eman dit zangoe...\n...an salgai. Sagueseko neskaren bularretako pare bat, tanga ñimiño batzuk eta zapata takoidunak ikus ditzaket. Txilena ...\nhegazkina lurreratu ostean ia tanga osoa betetzen dute.\nAlegrantziaren alde. Egilea(k) OLASAGARRE MENDINUETA, Juanjo. Argia, Komunikazio Biziagoa, S.A.L 2009 (1)\n...>Duela egun batzuk lagun batek Aberri Eguna tangan desfilatu beharko genukeela esan nuelako kargu hartu zidan....\n...>estu bainujantziaren elastikotasunari kontra eginez. Tangak hankartekoa estutu zidan, eta berrantolatu egin behar izan ...\nZure tanga ikusten dut.\nNire tanga ikusten duzu.\nNire tanga grabatu duzu.Belauniko zinen.\n03:00tan Kulero, tanga eta galtzontzillo lasterketa, txosna gunean.\nAndramaixak, gero eta gertuago. Egilea(k) GOROSTIDI, Xabi. , Goiena Komunikazio Taldea 2017 (1)\n...k, kale-antzerkiak, mus-txapelketak, kulero, tanga eta galtzontzilo lasterketak...; eta nola ez musika eskaint...\nAntxoaren arrantzaldia. Egilea(k) GALARRETA, Xabier. Sustraia, Euskal Irrati Telebista 2011 (5)\n... eta. Eta moztutako zuztarrak hortik erortzen dira tangetara, grabitatez.\n...konikoakdira, punta beherantz dute; eta beste tanga tronkokonikobatzuk ere baditugu, baina punta gorantz dutena...\n...ik ekarritako mahatsa ondo zaindu behar da, tangan sartzen den arte. Nik ezer gutxi nekien hasi nintzenean. Ga...\n...Upategian zabaldu dituen azken instalazioetan gaude. Tangak bestelakoak izatea ez da kasualitatea.\n...> txikiagoa baitzen, baina handituz joan da. Tanga hauek bestelako formak dituzte; hauek tronkokonikoakdira, p...\nAntzinako zibilizazioak lehorteari aurre egin ezinean . Egilea(k) ELHUYAR ZIENTZIAREN KOMUNIKAZIOA. Elhuyar Zientzia eta Teknologia, Elhuyar Fundazioa 2007 (2)\nTxinako Tang dinastia, txinatar zibilizazioaren dinastia nagusietako bat...\n.... Prozesuak erraza dirudi begi-bistan. Urez beteriko tanga batean arrainak sartzen dira eta hodi baten bidez ur hori h...\n...ko makurtu zen, galtza bakeroen azpitik zeraman tangaren muturra bistan utziz. Olasok telebistari begiratu zion.\nAtmosferaren kutsadura: laginketa eta analisia. Egilea(k) QUIJERA, Josean. , LANEKI 2011 (6)\n...>petrolio-findegien inguruan eta gasolinak jasotzeko tangen inguruan.\nnon D tangaren barneko diametroa baita (m).\n... eratorrien lurrunketaren ondorioz ere emititzen dira tanga handietatik. Atmosferarennkutsaduran,,olefinakkedooalkenoak...\nTanga biltzailea: beira, altzairu edo plastiko berezizko flasko b...\nAtrakziorik zirraragarrienak 06. Egilea(k) , REC estudioa. ETB dokumentalak, Euskal Irrati Telebista 2009 (2)\n...lau balbulak jaurtiketa-tangako aire guztia tanga nagusietara pasarazten dutenean. (OFF) Orduan, airea harrap...\n...ema hidraulikoa oso sistema sinplea da funtsean. Tanga batetik olioa hartu eta lau metagailura ponpatzen du. Hauek...\n... eta aproba asko egin zituen honen moduko tanga batean. Hau Gosport-ekoa da, itsas-armadak erabiltzen duena...\nAutoak berdez jantzita . Egilea(k) GALARRAGA AIESTARAN, Ana. Elhuyar Zientzia eta Teknologia, Elhuyar Fundazioa 2008 (1)\n...te, bai lur azpiko biltegi naturaletatik autoen tangetara iristeko egiten duten bidean, bai erretzean. Erregai gutxia...\nBASONDO. Egilea(k) GALARRETA, Xabier. Sustraia, Euskal Irrati Telebista 2007 (4)\n...> uzten du. Txakolina gordetzeko modurik onena tangetan biltzea da. Gero, eskariak iritsi ahala, tangetatik botilet...\n...angetan biltzea da. Gero, eskariak iritsi ahala, tangetatik botiletara pasatzen da. Eguneroko eskariei erantzuteko, sto...\n...>batzuetan biltzen da; dagoeneko eginda dago; beno, tanga batzuetan baliteke oraindik pixka bat falta izatea, erabat ...\n...>botila ekoizteko gai izatea. Txakolina beste tanga batzuetan biltzen da; dagoeneko eginda dago; beno, tanga ba...\n...>esan zuen: «Goizeko ordu txikitan emakumeak tanga erakusten ibiltzeak sexu erasoak errazten ditu». Gizonei ed...\nNARRATZAILEA: Gas naturalaren tangak, gutxi gorabehera, bi mila metroko sakoneran daude platafor...\nBat bakarrik dago pozik. Egilea(k) GARMENDIA, Laurentzi. Berria, Euskal Editorea SM 2010 (1)\nGidari guztiek esan dute erregai tangak beteta eramatean gidatzeko era ez dela hain exijentea, auto...\n...a dagoen tabako makinara abiatu da, soineko azpiko tanga ñimiñoak markatzen dizkion ipurmasailtxo irtenak doi dantza...\nBehi-esnea, segurua eta elikagarria. Egilea(k) CONSUMER. Consumer, Eroski S. Coop. 2011 (2)\nHorren ostean, aluminiozko tanga handi batzuetan gordetzen dute, hoztuta.\nJetzialdia bukatuta, tanga batean gordetzen da esnea, tenperatura hotzetan.\nTang dinastien garaian. Dragoia bihar goizean hartuko dut,\n...pixka bat emanak, zerikusirik ez gaurko tanga ñimiñoekin edo Olgari gustatzen zitzaion lentzeria sofistik...\nBilboko Santutxun lentillak vending bitartez saltzen hasi dira. Egilea(k) ERREDAKZIOA. , Euskal Irrati Telebista 2009 (1)\nBokatak, kondoiak, edota tangak saltzen diren moduan, oarin ere lentillak kaleko makinetan ...\nBira. Onintza Enbeita. Modernoak. Egilea(k) ENBEITA, Onintza. Berria, Euskal Editorea SM 2012 (4)\n...>, kuleroak janzten dituena, eta beste batek, tanga kendu eta kuleroak janzten ditu lotara joateko. «Ea», esate...\n..., nola sinetsiko dut erosotasunagatik erabiltzen duzula tanga?». Lagun bat daukat gauza modernoak erosteko obsesioa duena...\nNire lagun gehienek tangak erabiltzen dituzte, modernoagoa delako kuleroak baino. Esat...\nBizkaiko txakolinaren mahats-bilketa. Egilea(k) GALARRETA, Xabier. Sustraia, Euskal Irrati Telebista 2009 (1)\n...n da, hau da, besteenarekin nahastu gabe; tanga batzuetan sartzen dira, txakolina bakoitzak nahi duen bezal...\n...ltze eta torlojuek eragin zizkioten zauriak. Propano tangak, (OFF) pospoloak eta zintaitsasgarriaerabili zituzten bonba...\nDONOSTIAKO 57. ZINEMALDIA. Gaurko egitaraua. Egilea(k) EZEZAGUNA. Berria, Euskal Editorea SM 2009 (1)\nKursaala, 2 09:30 Wo de tang / Zuz: Zhang Huilin (Txina) Seasons in the Sun\nDONOSTIAKO 57. ZINEMALDIA. ZINEMIRA. Euskal sortzaileen irudizko ametsak. Egilea(k) BARANDIARAN, Alberto. Berria, Euskal Editorea SM 2009 (2)\nAntzoki Zaharra 22:00* Wo de tang / Seasons in the Sun Zuz: Zhang Huilin (Txina)\nKursaala, 2 16:30 Wo de tang / Seasons in the Sun Zuz: Zhang Huilin (Txina)\nDONOSTIAKO 57. ZINEMALDIA. Zabaltegi-Zuzendari Berriak. Zigarroz jositako jolasak. Egilea(k) OÑEDERRA, Izibene. Berria, Euskal Editorea SM 2009 (1)\nSailean erakutsi duten lehen filma Wo de tang / Season in the Sun izan da. Film txikia, ikusi batera erra...\nDURANGOKO 44. EUSKAL LIBURU ETA DISKO AZOKA. Zokoa. Salerosleak. Egilea(k) HEREDIA, Kevin. Berria, Euskal Editorea SM 2009 (1)\n...a, dela segapotorako funda bat, dela artilezko tanga bat... oinarrizko gauzak. Erosi izan dizkiet, halaber, seku...\nDarwin eta gu. Jose Mari Pastor. Ez ligatu ezezagunekin. Egilea(k) PASTOR, Jose Mari. Berria, Euskal Editorea SM 2011 (2)\n...dapenik.Bazegoen iragarkia bestela egitea: neskak tangaren atzeko alde mehean kondoi bat lotuta eramatea, esaterako. E...\nDarwin eta gu. Kopenhageko tangak. Egilea(k) PASTOR, Jose Mari. Berria, Euskal Editorea SM 2009 (6)\n...akzio mendebaldarra: zertarako nahi dute hauek tanga bat? Ez nuen ulertzen. Inozoa! Niri gorputz horien gaineko ...\n...> ukatu izanak ez zuen esan nahi haientzako tangarik ez zegoenik, ezta beste morroi baten begiek ikusiko ez zute...\n...kil handiagoa duela ohartzean. d) Mutilek neska baten tanga begiztatzen duten bakoitzean izaten duten gorakada.\n...gizonena hankartean zakil handia izatea, eta begietan tanga txikia.\nTanga, zoriontasunaren ikurra, era batera edo bestera, batzuetan ...\n...ko Elenak baino kolore hobea izatea da helburua. Tanga Elenak baino dotoreago luzitzea, gizonen zoriontasunaren pi...


BASOA FUNDAZIOAREN PATRONATUA BERRIZTUTA\nAzaroaren 29an, Gipuzkoako Orexa herriko ostatuan, Basoa Fundazioko Patronatuaren partaideak berrizteko ezohiko bilera burutu dugu. Orain artean gurekin jardun diren Jose Manuel Oria eta Jorge Askasibar Patronatutik irten dira Nuria Perera eta Jone Maioz ordezko etorriko zaizkigularik.\nOrdezko emakume biak, urte askoan baso alorrean diarduten baso teknikariak dira. Jonek Gipuzkoako baso kudeaketa sakon esagutzen du eta Nuriak Bizkaia naiz Arabakoa. Beraien ekarpenak interes handikoak izango zaizkigu aurrerantzeko gure jardunaldi eta ekimenetan.\nJorge Askasibarrek, azken uneko kontuak tarteko, ezin izan zuen jardunaldira bertaratu. Hasiera-hasieratik Patronatuko partaide eta fundazioko lehendakari izan denak, oraindik ere ohorezko gonbidatu giza gurekin hartu-emanean jarraituko du. Aurrerantzean, bere lehendakaritza kargua, lehenagotik ere patronatuko partaide zen Juan Ramon Muruak hartuko du. Gure lehendakari berriak, alor sozioekonomikoan ikerketa eta argitarapen ugariak ditu, beharrezkoak zaizkigun jakituria eta esperientzia.\nEra berean, Patronatuko idazkari giza horren luzaro aritu den Jose Manuel Oriari, bere kargua utzi duen honetan, oroigarri bat eskainiaz esker onak adierazi nahi izan genizkion. Bere jakituria eta baso kuedaketarekiko zaletasuna faltan botako ditugu.


“Non den futbolaren esentzia? Bada, 3. mailan edo”\nJagoba Arrasate futbolaria (Berriatua, 1978) 16 urterekin heldu zen Zubietara. Realaren harrobian, baina, gorako biderik topatu ez eta 2.B eta 3. mailetako beste talde batzuetan jokatu zuen, futbola Lehen Hezkuntzako irakaskuntzarekin uztartuta. Botak utzita, jaioterriko taldea entrenatzen hasi zen, eta Elgoibarkoa gero. Azkenean, Zubietara itzuli zen, jubenilak bi urtez entrenatzera. Orduan bai, Montanierrekin aurkitu zuen lehen talderako bidea. 13/14 denboraldian haren ardura nagusia hartzean, LFP-ko entrenatzaile gazteenetakoa bihurtu zen. M. Egimendi. Argazkiak: Amaia Zabalo.\nNolatan Realzalea ume bizkaitar bat?\nAita Mutrikukoa dut eta ume-umetan eraman ninduen hango taldera, Debako hondartzan joka nezan, Atotxara ere bai... Berak transmititu zidan sentimendua, beragatik naiz Realekoa.\nLiteratur kritikaria idazle frustratua ei da. Entrenatzailea, futbolari frustratua?\nNi pozik nago jokalari egindako ibilbidearekin, gora heldu ez arren: disfrutatu egin nuen, oso momentu onak pasatu, lagun piloa egin... Entrenatzaile lanetan gorago iritsi naiz, baina ez dakit jokalari frustratua naizen... Hori bai, bokazioz naiz entrenatzailea. Jokatzen nuenean ere hainbat konturi erreparatzen nion zelaian, jokoa zuzentzeko, entrenatzaileari laguntzeko... Inor ez da bihurtzen entrenatzaile egun batetik bestera.\nIbilbide luzea duzu aurretik. Imajinatzen duzu zeure burua Bartzelona edota Real Madrid bezalako talderen batean?\nEz, entrenatzaile gaztea izan eta lehen mailan egoteak ez du esan nahi urte asko egingo dudanik horrela. Realean oso gustura nago, neure taldean eta lehen mailan, baina futbolean ezin da oso urrun begiratu. Ez dakigu zer pasatuko den datorren urtean, edo hemendik bi urtera. Orain gozatu egin nahi dut, bizipen hau ahalik eta gogotsuen bizi. Hortik aurrera... entrenatzen jarraitu nahiko nuke, baina ez da nire ametsa Madril edo Bartzelonara joatea, Realarekin urte askoan egon eta gauza politak lortzea baizik.\nDenboraldi amaierara iritsitako entrenatzailea, rara avis?\nEntrenatzaileok esaten dugu beti eduki behar direla maletak prest. Beti esaten dizute proiektu bat dagoela, baina, gauzak okertzen direnean, kanporatzen lehena entrenatzailea izaten da. Gaur egun toki batean bi urte, edo hortik gora, egitea oso gaitza da, oso pazien-tzia gutxi dago.\nGolak, ordea, ez dituzte jokalariek sartu behar?\nBai, baina gu jokalarien eskuetan gaude. Azken batean, eurek maila ona erakusten badute, entrenatzailea hobetu egiten dute, eta alderantziz: jokalariak ez badabiltza ondo, entrenatzaileak txarragoa dirudi. Beti da errazagoa entrenatzaile bat botatzea hogei jokalari baino, talde guztiek egiten dute berdin. Futbolak badu ezinegon puntu bat, batez ere inguruagatik: pare bat emaitza txar dagoenean, dena ipintzen da kolokan.\nGogor kritikatu zaituzte sektore batzuek, zelan eramaten da hori?\nNik arreta handiagoa jartzen diot eguneroko beharrari, hau da, gehiago aztertzen dut zelan hobetu, ondo eta txarto egiten duguna... nahiz eta jakin kanpoan badaudela kontrako hainbat iritzi, hori onartu beharra dago. Jarri nindutenean, ez ninduten ezagutzen, hortik etorri ziren kritikak. Gero gauzak ondo joan ziren, baina denboraldi amaieran batzuk gehiago egin behar genuela esaten ibili ziren. Hori guztia heldu egiten zaizu, baina pixka bat isolatu beharra dago benetan jakiteko zerk egingo gaituen hobeak, horretan buru-belarri saiatzeko. Sare sozialetakoa, berriz, puztutako errealitatea da: hogei badira, bi mila dirudite; garrantzi handiegia ematen zaie. Nik ez dut uste horrenbestekoa dutenik, azken batean, anonimotasunean babestuta, edonork idatz baitezake edozer. Hor dagoen iritzi korronte bat dela onartu arren, ez zaie jaramon handiegirik egin behar.\nRealeko jokalari batzuk joan egingo dira. Ez du amorrua ematen kirolari bat prestatu eta, futbolari distiratsu bihurtutakoan, alde egiteak?\nRealak hori onartuta dauka. Alde batetik, amorru puntu bat ematen du, taldeak baliabide guztiak jarri dituelako jokalari horrek urratsak ondo eman ditzan. Bestetik, poza ere bai, talde askok nahi dutelako zeuk behe-behetik goraino eraman duzun hori. Halere, bat joaten den moduan, etorriko da beste bat harrobitik. Realak beti eduki du argi filosofia hori: lehenengo etxean begiratu eta, hor behar dena egon ezean, beste nonbait bilatu. Belaunaldi guztiak ez dira berdinak, baina beti atera dira jokalariak harrobitik. Realak beti zaindu du oso ondo hori. Eta neu ere harrobiaren defendatzailea naiz, jakina.\nZer da pozgarriagoa: gazteak trebatzea ala taldea futbol-zelai handietan zuzentzea?\nEntrenatzailearentzat garrantzitsuena taldea da, edozein taldetan eta edozein mailatan. Harrobian bi urtez egon naiz gazteekin eta poza ematen du jokalarien eboluzioa ikusteak, zelan hobetzen diren eta zelan prestatzen diren, lehenengo Sanserako eta gero lehen mailarako. Oraingoa oso ezberdina da, domeketan irabazteak baino ez du balio. Orduan, asetasun maila ezberdina da: gazteekin agian entrenamendu batek asko asetzen zaitu; hemen, domekan irabazteak eta horrek dakarren lasaitasunak.\nUmeen futbol partidetan, gurasoak haserre bizian. Futbol profesionala negozioa bada eta umeena horrela badago, non dago benetako futbola?\nLehen mailako futbolak gauza asko ditu futboletik aparte, eragin txar asko ere bai, eta hori behe mailetan islatzen da. Badaude begirale prestatuak, baina azkenean gehiago agintzen du guraso batek. Horrek semeari, alabari, arbitroari... edozer esatea goitik datozen eragin txarren ondorioa da. Horri buelta eman behar zaio, kaltegarria baita futbolarentzat. Futbola jokoagatik gustatzen zaigu, baina goian ez da jokoari buruz berba egiten. Telebista saio gehienak morboaz aritzen dira, ez jokoaz. Non den futbolaren esentzia? Bada, 3. mailan edo. Gorago, negozioa da; beherago, eragin txarrak daude: umeek ez dakit noren botak nahi dituzte, gola sartu eta ospatzeko keinu bereziak egiten dituzte... Futbola desbideratzen ari da. Begiraleez gain, gurasoek zeresan handia dute, oso garrantzitsuak dira, onerako zein txarrerako. Ea zuzentzen den, baina ez da erraza.\nZaila da “milioidun goiztiar” (Marcelo Bielsaren esana) koadrila bat kudeatzea?\nAskotan, 19-22 urte bitarteko jokalariak izaten dira, eta heldutasun puntu bat falta zaie. Bat-batean, ospetsu bihurtzen dira: prentsan agertu, autografoak sinatu, kontu korronte potoloa... hori dena kudeatzea ez da erraza. Hor ikusten da benetan nor den heldua edo nork eduki duen heziketa ona, etxean zein eskolan. Milioidun goiztiarrarena agian ez da orokortu behar, baina kasu askotan hala izaten da.\nFutbolari gazteek badute pribilegiatuak diren kontzientzia?\nBatzuek bai. Gurean, behintzat, jokalari askok badakite errealitatetik kanpo bizi direla, koadrilakoak langabezian edo pote bat ordaindu ezinik dituztelako. Errealitate hori bizi dute eta pribilegiatuak sentitzen dira. Beste askok, berriz, badakite jendearen ilusioa edo motorra direla. Horrelako jendea, zorionez, badaukagu. Izan ere, gaur egun, jendartea dagoen bezala egonda, Realak irabaztea edo poz bat ematea oso garrantzitsua da askorentzat. Gu kontziente gara iaz Lyonen edo Manchesterren jokatzea dirutan ordaindu ezin den zerbait izan zela jende askorentzat. Geuregatik egiten dugu, profesionalak garelako, baina jakin badakigu, halaber, jendearen ilusioaren motorra garela. Jende askorengana heltzen gara, pertsona horien egunerokotasunean gaude. Haatik, beste jokalari batzuk ez dira ezertaz konturatzen, inkontzienteak dira. Pentsatzen dute denak eurak bezala bizi direla. Halakoak ere badira, zoritxarrez; ez asko, baina egon badaude.\nZelan prestatzen da entrenatzaile bat?\nEntrenatzaileok beti egon behar dugu birziklatzen. Bakoitzak bere metodoa eta estiloa ditu, baina beti egon behar da prest hobetzeko, informazioa besteekin partekatzeko, zer hobe daitekeen, zer ez aztertzeko... +++etengabekoa3 da. Jokalaria entrenamendua bukatu eta etxera joaten da, ez da hurrengo egunera arte kezkatzen. Aldiz, entrenatzailea 24 orduz egoten da entrenamendua prestatzen, ondo ez dagoen jokalariarengan pentsatzen... Bila joan barik ere, burura etortzen zaizu hori guztia. Ohean, etxean edo emaztearekin zaudenean, 24 orduz buruari bueltaka, nahi duzunean eta nahi ez duzunean, etorri egiten zaizulako.\n“Gizarte manipulatu baten kezka nagusi bihurtu arazi naute” (Julio Soto bertsolaria, futbolaz).\nHori egia da, futbola erabili egiten da, komeni delako. Lehen esaten zen Real Madridek irabazi ondorengo astelehenean igo egiten zela Espainiako produkzio maila. Atera kontuak noraino heltzen den eragina. Jendartea dagoen moduan, futbola hainbat gauza estaltzeko erabiltzen da, bideratu egiten dute ihesbidea izan dadin jendearentzat, onerako zein txarrerako. Ez zait gustatzen horren parte izatea edo erabilia sentitzea; baina gero, ikusten duzunean aldagelan 25 lagun dituzula entrenatzeko, segituan jartzen zara lanean, hori, behintzat, benetakoa delako. Geure artean daukaguna oso benetakoa da, bete egiten zaitu, kanpoan esango denagatik erabilia sentitu arren.\nHelena Costa, gizonezkoen futbol talde profesional bat entrenatuko duen lehen emakumea...\nJendea asko harritu da, baina ni ez nau ustekabean harrapatu. Ikastaroetan ikusten da neska asko dabiltzala entrenatzaile izan nahian, eta asko daude prestatuta. Karrera bat ikastea bezalakoa da, hiruzpalau urte behar dira eta ikasgai asko izaten dira. Ez dut harritzeko motiborik ikusten. Lehenengoa dela? Hemendik urte batzuetara normaldu egingo da hori. Agian ez dira gizonezkoak beste izango, baina prestatutako emakume gehiago helduko dira maila profesionalera. Ez dut txarto ikusten, normala iruditzen zait.\nEuskara erabiltzen duzue Zubietan? Edo estrategia gisa, arerioak ez ulertzeko?\nEz estrategia moduan bakarrik, era naturalean erabiltzen dugu. Hemen jokalari euskaldun asko daude eta euren arteko harremana, baita nirekin ere, euskaraz gauzatzen da. Gainera, kontziente gara partida barruan agindu bat euskaraz ematea abantaila txiki bat izan daitekeela. Era naturalean erabiltzen hasi ginen, baina estrategia ere bihur daiteke.\nBertsotan ere egiten omen duzu...\nTira... lekuaren edo giroaren arabera, bai. Bertso eskolan Jon Lopategi izan nuen irakasle. Beti jarraitu izan dut eta, ofizialki abestu ez arren, sasitxapelketaren batean parte hartu izan dut. Lagun artean ere gustatzen zait, bai abestea, bai saioak entzutea.\nOrduan, egiguzu denboraldiaren balorazioa zortziko txikian...\nez da izan makala,\nni gustura nago eta\nbaita ere Reala!\nZergatik gustatzen zaizu entrenatzaile izatea? Futbola, jokoa, gustatzen zaidalako, eta dakidan hori beste batzuen artean zabaltzea. Bi urteko alabak inoiz Reala ez den beste talde batekoa dela esango balizu... Momentuz beti dabil “Aupa, Real!” esaten, baina egunen batean beharbada ez zaio futbola gustatuko, eta nik ez dut ezertara bultzatuko. Nahikoa daukat, sobera, bera pozik ikusita. Topikoak: futbolarien erantzunak ala kazetarien galderak? Frogatuta dago kazetariek beste era bateko elkarrizketak egiten dituztenean, jokalariek beste era bateko erantzunak ematen dituztela. Denetarik egon daiteke, baina gehiago da kazetarien kontua. Futbola ez den beste kirol bat? Denak, oro har, baina zesta-punta asko gustatzen zait. Asko ibili naiz frontoian, lagun puntistak ditut. Zerk alaitzen dizu eguna? Alabaren irribarreak, esnatu eta nigana etortzeak besarkada bat ematera. Hori nahikoa dut egun osorako. Entrenatzaile bat? Manix Mandiola, lau urtez egon nintzen berarekin. Futbolari bat? Mikel Aranburu. Bertsolari bat? Andoni Egaña. Zer da zailagoa: Old Trafford-eko presioa jasatea ala BEC-en bertsoa botatzea? Niretzat, BEC-en bertsoa botatzea, batean egonda nagoelako eta bestean ez naizelako inoiz egongo! Biharko egunkarian irakurri nahiko zenukeen albistea? Realak titulu bat irabazi duela, edozein, ez gaude-eta aukeratzeko moduan. Zer duzu buruan bueltaka? Erregearen Kopako finalerdietan Mascheranok Velari egin zion penaltia. Gauetan gogoan izaten dut oraindik.


"Ur instalazioetan erreskatea" lanbidetasun ziurtagiriaren modulua bukatu berri da - Harrobia | Lanbide heziketa Bizkaian\n“Ur instalazioetan erreskatea” lanbidetasun ziurtagiriaren modulua bukatu berri da\n“Ur instalazioetan istripua izan dutenen erreskatea” ur-sorospeneko lanbidetasun ziurtagiriaren 90 orduko modulua da. Aurten 15 ikasle izan ditugu otsailean hasi eta maiatzaren 13an buatu den modulu honetan. 3 hilabete hauetan ikasleek kaltetuak uretatik ateratzeko teknika ezberdinak ikasi dituzte, baita beraien sasoi fisikoa hobetu ere.\nIkastaroa igerilekuan egin den arren, pasaden asteko ostiralean, hilak 9, Lagako hondartzara hurbildu ginen froga fisikoak egin baino lehenagoko praktika hondartzan egin ahal izateko. Egun paregabea izan genuen, ez euririk ezta eguzki gehiegirik ere. Neoprenoak Ur-urdaibain alokatu eta uretara sartu ginen laster batean. Ura zoragarri zegoen neoprenoa jantzita geneukala kontuan hartuz gero.\nPraktika bukatu eta gero eta metereologiaren inguruan oinarri batzuk ikasi ondoren, materiala garbitu, Lagako tabernan txokolatezko palmera bana jan eta Bilbora bueltatu ginen.\nOrain ikasleek ur-sorospeneko hurrengo modulua hasi behar dute: Lehen laguntzak (40 ordukoa). Bigarren hau ateraz gero lan egiteko gai izango dira. Modulu bi hauek Hobetuz-ek guztiz diruz-lagunduta egon dira eta ikasleei musutruk atera zaizkie. Datorren udan, agian, gure herrialdeko hondartza eta igerilekuetan topatuko ditugu.


[eiberri.eus] Emakumeen Nazioarteko Egunean Eibarko emakumeak ere planto! | Ei! Berriak\n[eiberri.eus] Emakumeen Nazioarteko Egunean Eibarko emakumeak ere planto!\nEkitaldien artean hitzaldiak, erakusketak eta mintzodromoa egongo dira\nMartxoaren 26ra arte luzatuko dira ekitaldiak\nEIBAR.- Eibarren ere hainbat ekitaldi antolatu ditu Martxoaren 8ko Batzordeak Emakumeen Nazioarteko Eguna ospatzeko “Emakumeok planto” lemapean.\nHorrela Martxoaren 8an 11:00etatik 15:00etara eta 18:00etatik 20:00etara lanuzteak egiteko deia luzatuko zaie emakumeei eta aldi berean Eibarko Mugimendu feministak jarduera ezberdinak antolatu dituzte egun horretarako, kontzentrazioa 12,30ean eta Kazerolada 19,30ean besteak beste.\nMartxoaren 13an 18,30ean Martxoaren 8ko kartel irabazlearen sari-banaketa izango da, Portaleko erakusketa gelan eta 19,00etan “Izan direlako gara; emakumeen ekarpenak jasotzeko proiektuak: Wikiemakume@k eta Gure Genealogia Feministak” hitzaldia egongo da Portaleko Areto Nagusian\nMartxoaren 15ean “Emakumeak eta bizikleta” hitzaldia egongo da Museoan Itziar Alonsoren eskutik Armagintzaren Museoak antolatuta. Eta martxoaren 17an 10,30etik 13,30era “Eibarko Emakumeak: izan direlako, gara MINTZODROMOA” ospatuko da eta Nerea Ariznabarreta eta Maialen Belaustegiren eskutik Perfomance bat ere izango da.\nEta kirolak ere bere lekua izango du Martxoaren 8ko egitarauan martxoaren 18an Emakumen txirrindulari-lasterketarekin. Goizeko 9,30ean irtengo da Untzagatik Eibarko Txirrindulari Klubak antolatuta.\nMartxoaren 20an 18,30ean “Gaza Amal: zerrendako emakume ausarteko istoriotxoak” erakusketaren aurkezpena izango da UNRWA Euskadik antolatua. Bukatzeko martxoaren 26an 18,30ean Emakumeen Istorioen Bideo-Foruma izango da Leonor López de Córdobaren eskutik Pagatxak antolatuta\n[eiberri.eus] Adelantan a hoy el LABI tras el aumento de la tasa de positivos de Navidad\n2021-01-04 eiBERRIeusTIK 0\n[eiberri.eus] El ministro de Ciencia, Innovación y Universidades, Pedro Duque, visita Ermua\n2019-03-25 eiBERRIeusTIK 0


Irekia Eusko Jaurlaritza - Gobierno Vasco :: Hondarribiko eta Irungo alarde mistoentzako berdintasunerako Emakunde saria\nHondarribiko eta Irungo alarde mistoentzako…\n<iframe src="https://www.irekia.euskadi.eus/eu/embed/videos?flv_video=2012%2F01%2F23%2Femakunde%2Fcronica_emkunde.flv" width="320" height="210" allowfullscreen></iframe>\nHondarribiko eta Irungo alarde mistoentzako berdintasunerako Emakunde saria Iturria: Irekia\nLas responsables de Emakunde junto con las representantes de los alardes de Hondarribia e Irun Iturria: Irekia\nJaietan emakumeek berdintasunean partehartzeko duten eskubidearen alde egindako lana azpimarratu du epaimahaiak\n2011eko Berdintasunerako Emakunde Saria Hondarribiko eta Irungo alarde mistoentzako izan da, alarde publikoaren aldeko Alardezaleak elkarteak ordezkaturik. Jaietan eta herrietako ospakizunetan emakumeek berdintasunean partehartzeko duten eskubidearen alde egindako lanarengatik izan dira sarituak, epaimahaiak azaldu duenez, 1996an hasitako borroka honetan zailtasun askori aurre egin behar izan badiete ere.\n2011. urteko Berdintasunerako Emakunde Saria Hondarribiko eta Irungo alarde mistoentzako izan da. Sari honen bitartez, Emakundek azpimarratu nahi izan du alarde mistoetan emakumeek duten partehartzeak agerian uzten duela berdintasuna legeetan onartzen bada ere, beti ez datorrela bat errealitatearekin eta benetako berdintasunarekin. Epaimahaiak bi alardeek emakume eta gizonen berdintasunaren alde egindako lana goraipatu du eta azpimarratu du hamabost urte baino gehiagoko lana egin dutela orain arte, eta beti erabili dituztela bide baketsuak emakume eta gizonek jaietan partehartzeko aukera berdinak izan ditzaten, nahiz eta zailtasun askori aurre egin behar izan dieten.\nAlarde mistoek euren ibilbidea hasi zutenetik, Emakunde haien alde agertu da beti. Zentzu honetan, María Silvestre, Emakundeko zuzendariaren esanetan, “konstituzioak, Estatutuak eta legeak hala aginduta, erakunde publikoek oztopoak gainditu eta beharrezkoak diren neurriak bultzatzeko obligazioa dute emakumeek ospakizun honetan parte hartu ahal izan dezaten gizonek dituzten baldintza berberekin”.\nEmakunderen ustetan tradizioak herrien giza kohesiorako funtsezko elementuak dira, testuinguru jakin batean sortzen diren tradizioak, baina eboluzionatu egin behar dute garai berrietara egokitzeko. Zentzu honetan, festek ezin dute gizartean ematen den haustura instituzionalizatu eta normalizatu. Horren ordez, kohesioa bultzatu behar dute.\nintervenciones_integras_ema... behera kargatu (20 MB)\nkortea_maria_silvestre_emak... behera kargatu (0 Byte)\ntotala_maria_silvesrte_emak... 10 MB


Ranma ½ - Wikipedia, entziklopedia askea.\nRanma ½-ren logoa\nRanma ½ (らんま½ Ranma Nibun-no-Ichi, Ranma erdia ahoskatuta) manga sorta baten izena da. Rumiko Takahashi mangaka da gidoilari eta marrazkilaria. Weekly Shônen Sunday aldizkarian argitaratu zen 1987ko irailetik 1996ko martxoa bitartean. Shogakukan argitaletxean 38 tankōbon liburukitan bildu zituan istorio guztiak.\nRanma Saotome txikitatik arte martzieletan trebatua den 16 urtetako mutikoa da. Entrenamenduetan izandako ezbehar baten ondorioz madarikazio baten menpe bizi da: neska bilakatzen da ur hotza ukitzean (euria, putzua, …) eta berriz mutil bihurtzeko ur beroa behar du. Madarikazioaz libratzen saiatuko da etengabe, Akane Tendorekin, aitak adostutako emaztegaiarekin, dojo berean bizi den bitartean. Oso ohikoak dira gaizki ulertu dibertigarriak sexu aldaketak tartean direlarik.\nMultimedia: Ranma ½


Irekia Eusko Jaurlaritza - Gobierno Vasco :: Milioi bat euro bideratuko ditu Osasun Sailak osasun alorreko ikerketa-proiektuetarako laguntza ematera\nMilioi bat euro bideratuko ditu Osasun Sailak …\nEusko Jaurlaritzako Osasun sailak 974.343 € emango ditu osasun-alorreko ikerketa-proiektuak garatzen laguntzeko. Laguntza hauek arautzen dituen Agindua, Eusko Jaurlaritzak onetsia, Euskadiren osasun-sistema garatzeko eta etengabe hobetzearren Osasun Sailak osasunaren alorrean ikerkuntza sustatzearen eta bultzatzearen alde egin duen apustuaren isla da.\nHerritarren osasuna eta ongizatea hobetzea da helburua, ikerkuntzari eta berrikuntzari lagunduz eta gaixotasunak prebenitzera, diagnostikatzera eta tratatzera eta osasun publikoa sustatzera bideratutako jakintza berria sortuz, transferituz eta aplikatuz.\nDeialdiaren arlo lehenetsiek Osasun Sailak legegintzaldirako ezarritako Estrategian, Osakidetzaren lerro estrategikoetan eta Euskadi 2013-2020 Osasun Planean –Euskadin osasun-arloko politikaren bidea adierazten du horrek– dute jatorria.\nEremu hauetakoak izan ahal izango dira, zehazki, Euskadiko osasun-zentro pribatu zein publikoetako ikertzaileei zuzenduak diren laguntza hauek helburu dituzten ikerketa-proiektuak: Ikerkuntza Biomedikoa, alde batetik, eta Osasun arloko Teknologia eta Zerbitzuei buruzko Ikerkuntza, bestetik, ekintzen eraginkortasunaren segimendua barne.\nIkerkuntza biomedikotzat hartuko da osasun publikoaren eta oro har giza osasunaren arloan egiten den oinarrizko ikerkuntza (gaixotasunak ardatz hartuta), klinikoa (pazienteak ardatz hartuta) eta epidemiologikoa; halaber osasuna hobeto sustatzeko, diagnostikatzeko, haren segimendua egiteko, monitorizatzeko eta tratatzeko behar den garapen teknologikoa.\nOsasun arloko Teknologia eta Zerbitzuei buruzko Ikerkuntza, berriz, praktika klinikoa, pazientearen kalitatea ea segurtasuna eta ekintzen eraginkortasuna hobetzera bideratua da, bereziki ebaluazioaren arloko ikerkuntzaren bitartez. Osasun arloko Teknologia eta Zerbitzuak dira banakako nahiz taldekako osasun-beharrak asetzeko baliabide guztiak, hala nola erabiltzen diren botikak, ekipoak, gailuak, prozedurak, antolamendu-ereduak eta laguntza-sistemak.\nIkerkuntzari laguntzeko deialdia arautzen duen Agindua abuztuaren 25tean argitaratuko da Euskal Herriko Agintaritzaren Aldizkarian (EHAA), eta eskabideak aurkezteko epea agindua argitaratu eta hilabetekoa izango da.\n2014.eko abuztuak 09\nDepartamento de Salud destina 1 millón de euros en ayudas a proyectos de investigación en el ámbito de la salud http://t.co/iNUcGhYeDw


Eusko Jaurlaritza 'ahal duen guztia egiten ari da' osasun-materialaren hornidura bermatzeko - Eusko Jaurlaritza - Euskadi.eus\nLehendakariak Osasun Kontseiluaren Call Center-a bisitatu du eta bertan lan egiten duten profesionalen lana eskertu du\nIñigo Urkullu lehendakariak, Osasun sailburu Nekane Murgak eta Segurtasun sailburu Estefanía Beltrán de Herediak lagunduta, Txurdinagako Osasun Kontseilua Koordinatzeko Zentroan lan egiten duen talde profesionala bisitatu du gaur goizean eta eskerrak eman dizkie Covid-19k eragindako egoeraren aurrean egiten ari diren lanagatik. Osakidetzako Aholku Sanitarioa erizaintzako profesionalek urteko 365 egunetan 24 orduz emandako arreta ez-presentzialeko zerbitzua da.\nZerbitzua erreferentzia-puntu bat da ohiko osasun-arazoen aurrean gomendioak behar diren kasuetan eta osasun-arloko esku-hartze profesionalik behar ez denean. Zalantzak argitzen dituzte eta, sintomen arabera, jarduteko jarraibide egokienak eskaintzen dituzte. Koronabirusak eragindako krisi honetan, zerbitzu hau pieza angeluar bihurtu da, milaka kontsultari modu telematikoan erantzuteko aukera ematen duena.\nBisitan, Lehendakariak 112 telefonoa eta SOS Deiak zerbitzua ematen duten pertsonak agurtzeko aukera ere izan du. Eusko Jaurlaritzaren izenean, esker ona adierazi die, koronabirusaren pandemia hedatzearen aurkako borrokan egindako funtsezko ekarpenagatik.\nLehendakariak une honetako lehentasunei buruzko iritziak trukatu ahal izan ditu. Ildo horretan, bere kezka nagusietako bat osasun materiala eskuratzearekin lotuta dagoela adierazi die.\nOsasun-materiala, bereziki maskarak, NBEak eta arnasgailuak, ondasun urria eta premia handikoa da pandemiari aurre egiteko; batez ere, osasun-langileentzat, eta zentro soziosanitarioetan, osasun-garraioan, etxeko laguntzan, ertzaintzan eta oinarrizko zerbitzuetan lan egiten duten pertsonentzat. Ildo horretan, Lehendakariak ziurtatu du Eusko Jaurlaritza "ahal duen guztia egiten ari da" hornidura hori datozen asteetan bermatu eta denboran zehar mantendu ahal izateko. Gainera, material horren erabilera ahalik eta gehien optimizatzeko beharra nabarmendu du.\nAzken bi asteetan 24 erizain berri hasi dira lanean Osakidetzako Osasun Kontseiluan.\nAzken 25 egunetan erregistratutako 50.000 dei inguru aztertu ondoren, egiaztatu da koronabirusarekin lotutako dei horietatik hamarretik sei informazioa eskatzeko direla. Egoera horren aurrean, Osasun Sailak Call Center bat antolatzea erabaki zuen, errefortzu moduan.\nHala, Osasun Kontseiluan lan egiten zuten operadoreei beste hogeita hamar gehitu zaizkie. Lehen triaje edo bahetze bat egitea da haien betebeharra: deitzen duen pertsonak informazioa bakarrik behar badu, aipatutako langileak ematen dio erantzuna edo Sailaren webgunean dagoen informazioa begiratzea aholkatzen dio. Deitzen duen pertsonak sintomak baditu, orduan bai, deia erizaintzako profesionalei eta Osasun Kontseiluko erizaintzako langileei bideratzen zaie.\nSintomak dituzten pertsonek bakarrik deitu behar dute Osasun Kontseilura. Salbuespen batekin, izan ere, Arabaren eta Gasteizen kasuan, norbaitek sintomak baditu, bere osasun zentrora deitzea aholkatzen da.


Hortzoiek odola ematen dizute? Joan berehala dentistarengana | Consumer\nHortzoiek odola ematen dizute? Joan berehala dentistarengana\nBerriki egindako ikerketen arabera, Espainiako biztanle helduen % 85 inguruk dute nolabaiteko arazo periodontalen bat.\nEgilea: Itziar Salcedo 2019-ko abenduak 12\nDentisten Kontseilu Nagusiak aurkeztutako ‘Aho-hortzetako osasuna Espainian 2020′ azterlanaren arabera, Espainiako helduen %85 inguruk du nolabaiteko arazo periodontalen bat. Gingibitisa eta periodontitisa dira espainiarrek gehien sufritzen dituzten bi patologiak, txantxarrekin batera. Jatorri bakarra ez duten bi gaitz, baina bizi-ohiturengatik areagotzen direnak: tabakismoa, alkohola edatea eta estresa. Arazo horiek hortzoiak odolustuz hasten dira beti hortzak garbitzean, baina garaiz gelditzen ez badira, kalte handiagoak eragin ditzakete. Horregatik, ondoren ikusiko dugun moduan, funtsezkoa da aho-hortzetako higiene ona eta dentistari aldizka azterketak egitea.\nDatu bat: periodontitis aurreratu batek sei aldiz biderka ditzake gaizki kontrolatutako diabetea izateko aukerak, eta nabarmen handitu dezake miokardioko infartua bezalako gertaera koronario bat izateko aukera. Hori dela eta, aditu guztiak bat datoz aho-hortzetako higienearekin oso zorrotzak izateko eta dentistarengana odol-sintoma txikienera joateko beharrarekin; izan ere, prebentzioa da 40 urtetik aurrera gizonen eta emakumeen artean berdin-berdina den osasun publikoko arazo bati aurre egiteko tresnarik onena.\nPedro González-Quijano odontologoak (periodontzian, ahoko kirurgian eta inplantologian aditua eta hortzen estetikan aditua) estetikatik askoz haratago doan arazoa garaiz geldiarazteko zalantzak eta praktika onak argitzen ditu. Alderdian izan ditzakeen ondorioez gain, González-Quijanok dio gero eta nabariagoak direla gaixotasun periodontal batzuk gertaera kardiobaskularra, diabetea edo garaiz aurreko erditzea izateko arrisku handiagoarekin lotzen dituzten ebidentziak.\n“Horrela deitzen zaie —dio adituak— periodontoari eragiten dioten patologiei, hau da, hortzei eusten dieten ehunei, eta hortzoiaren azpian dauden bakterioek edo birusek eragindako infekzioei, zehazki hortzoiaren eta hortzaren artean (izurde gingibala) daudenei. Txantxarrekin batera, gizakiari gehien eragiten dioten gaitzak dira. Eta gaitz horien bi talde nagusiak gingibitisa eta periodontitisa dira”.\nGingibitisa eta periodontitisa, zein da aldea?\nElkarrekin lotuta egon arren, ez dira gauza bera. “Gingibitisean, bakterioak hortzoiaren azpian metatzeak, bakterio-plaka gisa antolatuta, ondoko ehunak handitzea dakar”, argitu du espezialistak; hau da, bakterio-plaka dagoenean, gingibitisaren bat egongo da.\nPeriodontitisen hasierako kausa bakterioak ere badira. Hala ere, gingibitisak periodontitisera aurrera egin dezan, beharrezkoa da beste faktore batzuk eszenaratzea, elkarrekin edo bereiz ager daitezkeenak. Zein? Herentzia genetikoa, baita hortzetako piezen antolaketa eta morfologia ere (hortz etzanak, hortz arteko espazio nabarmenak, egoera txarrean dauden enpasteak…). Gainera, bizi-estiloak, batez ere tabakismoak, alkoholaren abusuak eta gehiegizko pisuak bizkortu egiten dute haren aurrerapena.\n“Badira, halaber, osasun periodonboarekin zerikusia duten gaixotasunak, hala nola diabetea, osteoporosia, defentsak jaistea dakarren edozein patologia (immunodepresioa) edo herpesa bezalako birusek eragindako ohiko infekzioak”, dio odontologoak. Zenbait sendagairen antzera, hala nola farmako immunosupresoreena (ziklosporina), kaltzioaren antagonistena hipertentsioa duten pazienteentzat, antikonbolsionatzaileena, antiepileptikoena edo ahotik hartzeko antikontzeptiboena, zeinek hortzoiaren hantura eta odol-jarioa areagotzen baitituzte.\nAhoko higiene txarra\nEta, jakina, badute zerikusi handia ahoko higiene txarrarekin eta azterketa faltarekin. Faktore horretan, Espainiak “ohore” zalantzagarria du, Europako hegoaldeko herrialdeen sailkapenean emaitza txarragoak lortu baititu aho-hortzetako osasunean, eta, batez ere, arazo periodontalak nabarmentzen ditu. Izan ere, Espainiako biztanleen %61ek hortzoietako odol-jarioa jasan du azken urtean, eta biztanleen erdiak baino gehiagok hortzoiak odoltzen ditu maiz: %22k astean behin baino gehiagotan gertatzen zaio, eta %28k hilean behin baino gehiagotan. Baina, hortzoietako odolusteak eragin handia izan arren, espainiarrak dira dentistarengana gutxien jotzen dutenak arazo horri buruzko aholkua bilatzeko: espezialistarengana %54 baino ez dira joaten, Portugalen %64 edo Grezian %65.\nDatuak beldurgarriak dira, batez ere erraz prebeni daitezkeen gaixotasunak direla kontuan hartuta. “Funtsezkoa da —González-Quijanoren epaia— aho-hortzetako higienea zaintzea: hortzak behar bezala garbitzea eta egunean bi aldiz behar den denbora hartzea, eta hortz arteko zeta edo eskuilak erabiltzea. Hortzetako higienea bizimodu osasungarri baten oinarrizko erritua da, dieta eta ariketa bezala, eta beharrezkoa da gaixotasun periodontalen mundu-zama murrizteko”.\nGainera, dentistari edo periodontziistari aldizkako azterketak egin behar zaizkio (urtean behin, gutxienez), gaixotasunaren diagnostiko goiztiarra egin ahal izateko, halakorik izanez gero, eta kasu bakoitzerako tratamendu egokia egin ahal izateko, “gaur egun tratamendu kualifikatuak eta oso pertsonalizatuak baititugu. Ez da ahaztu behar, pasatzen utziz gero, ondorioak atzeraezinak direla. Hortzoiak zaintzea osasuna zaintzea da, oro har”, dio adituak.\nOsasun periodontala zenbakitan\nGaixotasun periodontalak zortzi milioi espainiarri eragiten die (horietako bik modu larrian jasaten dute). Adinen arabera, 65 eta 74 urte bitarteko helduak dira kaltetuenak (%73k jasaten dute eta %10ek modu larrian). Ondoren, 35 eta 44 urte bitarteko taldea dute (%65-70; horietatik %5,5ek oso larri du). Gingibitisari dagokionez, aho-hortzetako osasunari buruzko azken azterketan hobekuntza nabari da; izan ere, pertsona osasuntsuen ehunekoa %34,5 zen 2005ean, eta %46 2015. urtean. Hala ere, 35-44 urtekoen taldean okerrera egin du 2010arekin alderatuz gero; izan ere, egungo zifrak 2005ekoak dira (%25,4).


Nicholson, Maia eta Zarraoa - - Goiena.eus\nNicholson, Maia eta Zarraoa\nFeli Zumalde 2016-04-15 09:56\nAste honetan hitzaldi potoloak egon dira Oñatin, Kultur Etxean.\nElikadura burujabetzaz jardun zuen Paul Nicholson bizkaitar baserritarrak asteartean, eta erabakitzeko eskubidearen gainean beste bik, Jon Maia zumaiarrak eta Iñaki Zarraoa getxotarrak, asteazkenean. Ortuzabal taldeak antolatuta lehendabizikoa eta Erain Debagoiena / Oñatiko taldeak bestea.\nJende ugari bietan. Zerbaiten seinale. Sistema ekonomikoak eta politikoak, gurean ere, goia jo du eta jendeak bide berriak nahi ditu. Bide parte-hartzaileak eta hurbilekoak, geure esku daudenak. Alde batetik, nekazaritza lokala eskubide politikoa da, eta, gaur egun, baserriaren gainbeheraren irteera. Gazteen esku dagoena.\nBeste aldetik, erabakitzeko eskubidea praktikan jartzen hastea da geure etorkizuna. Gai politikoak, ekonomikoak, sozialak eta laboralak gero eta urrutiago erabakitzen dira, gutxi batzuen mesedetan. Finantza enpresak lurraren jabe egiten ari dira, di-da batean dena da saldu eta erosi, baina oraindik ez dira gizon-emakumeon jabe. Horixe da gure indarra. Herritarron indarra. Maia, Nicholson eta Zarraoa bat datoz horretan.\nEkaineko galdeketaren aurrean, garrantzitsua ez da irabaztea edo galtzea, independentziaren alde egotea edo Madrilekin aldebikotasuna nahi dugun azaltzea. Erabakia nork hartzen duen. Hori da benetan garrantzitsua. Geureak diren gauzetan geuk erabakiko dugula esatea, nahi dugula erabaki, eta ahal dugu egin, gainera. Ekainean Debagoienean horretara goaz elkarrekin.\nJon Maiak zioen norberaren trintxera mentalak hautsi eta drenaje soziala egin behar dugula gehiengo soziala erabakitzeko eskubidearen oinarrizko eskubide demokratikoaren alde jartzeko. Horretarako tresna betearenganako enpatia dela esan zuen. Iñaki Zarraoak azpimarratu zuen eraginkorrak izateko gehiengoa lortu behar dugula.\nBi kultura politiko ados azaldu dira erabakitzeko eskubidearen alde Oñatin. Badira kultura politiko gehiago, kolektibo sozial gehiago adostu beharrekoak. Ahal dugu eta egingo dugu.\nFeli Zumalde eta Jotxo Larrañaga\n(Erain Debagoiena / Oñatiko taldeko kideak)


Getxo Rugby taldeak bost puntuak lortu zituen Babyauto Zarautz RT talde gogorrari aurre egonda Getxo Errugbia\nGetxo Rugby taldeak bost puntuak lortu zituen Babyauto Zarautz RT talde gogorrari aurre egonda\nGetxo Rugby 27(b)-18 Babyauto Zarautz\nGetxoztarrek bigarren zatian konpondu zituzten lehen zatiko akatsak eta gehiago zirela frogatu zuten.\nGetxo Rugby taldeak garaipen berria lortu zuen ligan eta beste bost puntu lortu zituen, eta partidarik galdu gabe jarraitzen du. Dena dela, hori-beltzek sufritu egin zuten Faduran. Babyauto Zarautz RT taldeak sendo egin zion aurre lehen minututik eta gauzak ez ziren errazak izan Getxoko taldearentzat. Lehen zati osoan zehaztasunik gabe jokatu ondoren etxekoek bigarrenean egoera arteztea lortu zuten eta maila hobea erakutsi zuten, horrela ligako hamargarren jardunaldian garaipena lortuz.\nEmaten zuen partida getxoztarren alde hasten zela eta jabetza argiarekin Zubeldiak lehen zigor-kolpea lortu zuen 7. minuturako, markagailua 3-0 alde jarriz. Baina apurka-apurka partida zelaiaren erdian trabatzen joan zen; arerioen hiru laurdenekoaren joko posizionalak marka-aldera hurbiltzeko balio izan zion eta baloia ireki zutenetako baten entsegua lortu zuten hegaletatik etxekoak gainditu ostean; 22’, 3-5.\nBeltzen lehen entsegua hartu ondoren etxekoek minutu gutxi behar izan zituzten arratsaldeko lehen tantoarekin erantzuteko erdiratuta zegoen mele baten, eta baloia banderaren ondoan utzi zuen Arrate joko-irekitzailearen lasterketa onaren ondoren; 37’, 8-5. Atsedenera iritsi aurretik getxoztarrek jokoa azkartu zuten eta Papak bigarrena lortu zuen etsaien markatik hurbil fase batzuk jokatu ostean; 13-8 eta atsedena Faduran.\nBigarren zatian etxeko taldeak lehen zatiko akatsetako asko ongitzeko aukera izan zuen eta horren ondorioz amaitu arteko berrogei minutuetan baloiaren jabetza mantendu zuen. Hirugarren minuturako Fontanak hirugarrena lortu zuen jokaldi indibidual on baten ostean, Zubeldiak transformatu zuena; 43’ 20-8.\nOso gutxi izan ziren Zarautzen barneratzeetako baten joko-irekitzaileak distantziak murrizteko aprobetxatu zuen ostiko batekin, 49’, 20-11. Partidak ordu bat bete zuenean Arrateren jokaldi on bati esker Papak etxekoen laugarren eta azken entsegua lortu zuen hagen artean, Zubeldiak arrakastaz ostikatu zuena; 65’, 27-11. Denbora ia agortuta zegoenean Zarautzek etxekoen markatik hurbileko touch arriskutsua aprobetxatu zuen partidako euren bigarren eta azken entsegua lortzeko; 80’, 27-18, eta amaiera Faduran.\n← Babyauto Zarautz RT izango da Faduran jokatuko den lehenengo biraren azken aurkaria\nLehen taldeak Vigon irabazi zuen, eta denboraldiko bigarren itzulira porrotik gabe heldu da →


'The favourite' filmak zazpi Bafta irabazi ditu, eta 'Roma'-k bi - bizkaie.biz\nBizkaie! 2019-02-18 10:35 Zinemea\nLondresek britainiar zinema sarien 72. edizinoa hartu dau bart.\nThe favourite Yorgos Lanthimos greziarraren filmak zazpi sari jaso ditu Bafta britainiar zinemearen sarien 72. edizinoan, baina Romak, Alfonso Cuaron mexikarrak bere umezaroari eginiko lanak, film eta zuzendari onenen sariak irabazi ditu. Roma filmak, ganera, atzerriko film onenaren eta argazkilaritza zuzendaritza onenaren Baftak eskuratu ditu.\nThe favourite filma izan da nagusi: emakumezko aktore onenaren saria (Olivia Colman), bigarren mailako emakumezko aktore onenarena (Rachel Weisz), makilaia eta ule-apainketa onenarena, produkzino diseinuarena, britainiar filmarena, jatorrizko gidoiarena eta jantzigintza onenarena.\nGaueko irabazle nagusiez gan, Bohemian Rhapsody Freddie Mercuryren inguruko biografiak urrezko sari bi eroan ditu: Gizonezko aktore onenaren saria, Rami Malekentzat izan zan, eta Bryan Singerren filmak (eraso sexuala egitea leporatu deutsie eta filmatze lanetatik kaleratu eben amaitu aurretik) soinu onenarena be jaso eban.


AB: apirilak 30 & maiatzak 1\n2021 maiatza 2 by admin Leave a Comment\nBagoaz aurreraka eta pixkanaka-pixkanaka maiatzera iritsi gara. Gure ikasturtearen amaiera ere gertu dago. Baina beno, azken asteak aprobetxatuko ditugu.\nOstiralean, LH5koek, DBH1koek, DBH2koek eta DBH3koek ADS taldeak izan zituzten. Hasieran jolas dibertigarri bat egin genuen, eta, ondoren, taldeetan gelara joan eta gai baten inguruan hitz egin eta hausnartu genuen.\nLarunbatean, aldiz, LH4koek eta LH6koek Alai Batzan parte hartzeko aukera izan zuten. Aste honetan jolas berriak egin genituen eta konoekin eta koloretako uztailekin oso ondo pasa genuen korrika eginez, gure punteria probatzen, gorputza mugitzen…\nDatorren astean itzuliko gara! Bitartean aste ona izan eta zaindu!


Sautrela • ZUZEU\nBehin baino gehiagotan esan izan dut Sautrela dela inortxok ere ikusten ez duen saio bikain horietako bat, erranez bezala, jenderik gehienak saioa berez ona dela esango dizula inkestetan, nahiz eta gero ez ikusi. Hala ere, baieztapena ez da guztizko egia, audientzia neurketetan bere ingurukoen antzera ibilia baita Sautrela. Rikardo Arregi Saria ere eman ziguten halako batean…\nEgin izan dudan beste baieztapeneteako bat, Euskal Telebistaren eraikin publikoan harri txiki-txiki bat baizik ez da Sautrela, baina kendu dagoen lekutik eta ikusiko duzu etxea goitik behera amiltzen. Esajeratu xamarra izango naiz, baina bere txikian Sautrelak telebistagintza publikoaren baitan duen benetako pisua baino leku handiagoa hartzen duela esango nuke, batez ere telebista-arduradunen diskurtsoetan, kultura emisioei buruz ari direnetan. Eta, gainera, zer arraio, literaturaren aldeko saio bakarra defendatu beharra dago, nolabait.\nEgin litezke baieztapen gehiago ere, hamazazpi urteko ibilbidean denetarik izan baita. Egon izan dira antenatik kendu izan duten zuzendariak, eta saioa desagertuta egon izan da denboratan. Ez dakit nola, bizirik iraunaraztea lortu dugu azkenean eta oker ez banaiz hamazazpi urtetik gora daroa bizirik gure karramarroak. Funtsean, baina, Sautrelak ETBko gainerako saioek ezagutu duten bitartekoen murrizketa bera bizi behar izan du azkenean. Garai batean bizpahiru idazle-erredaktore zebilen lekuan, bakarrarekin egin behar izan du aurrera.\nMilioi bat bider galdetu izan digute Sautrela izenaren esanahiaz eta oraindik bada nondik hartu genuen ez dakienik bazterretan.\nDozenaka euskal idazle pasatu da bertatik langile moduan, baina esan dezagun, azken hiruzpalau urteko jardueretan egonkortu dela hobekien, batez ere Beñat Sarasolaren etorrerarekin. Alde batetik jakin dakielako zertaz ari den literaturaz diharduenean, bestetik lanerako eta ikasteko lankide ezin hobea gertatu delako ere bai gure donostiarra. Gehitu horri beste laubost bertute pertsonal, Juan Luis Zabalak saio bakoitzean egiten dakien ekarri partikularra eta, batez ere taldean ezkutuan lanean diharduten Koldo Gutierrez errealizadorea eta Yolanda Mendiola factotumaren zeregina…\nPlazer ikaragarria izan da hainbeste denboratan Sautrela egin ahal izatea, profesionalki horretara emana egon ahal izatea, benetan uste baitut lagundu egin duela euskal literatura eta idazleen munduari ikusgarritasuna ematen. Batzuetan, ez zegoen tokian urrea bilatu beharra ere egokitu zaigu, baina, oro har, oker edo hobetoxeago, presentzia bat ukan dute euskal letrek ETBren pantailan. Ezin zuen izan beste modura, logika hutsezkoa da hori: euskarari laguntzeko sortu zen ETB, besteak beste, eta hizkuntza batek derrigorrezkoa du literaturari kasu egitea aurrera egingo badu.\nKontua da orain osasun arazoek apartatu egin nautela Sautrelatik eta nire lanetik. Supituan amaitu dela nire bizitza profesionala. Pena handia da hori niretzat, baina ezin denean ezin da. Taldeak segiko du, hala ere, Sarasolak nire lekua hartuta, nola zuzendaritzan, hala aurkezle lanetan ere. Irabazten aterako da mundu guztia, esan bezala, gure aldean ederki prestatutako gizona baita bera. Grabatu dute lehen saioa, azaroaren 5ean emitituko dena, betiko ezordutan: larunbat arratsaldeko 15etan, siestak bahitzen zaituen unean berean.\nZorionez, gure letrek lekua edukitzen jarraituko dute ETBn, idazleak eta liburuak plazaratuko dira usu, eta harri txiki eta guzti jarraituko du gure telebista nazional publikoaren eraikinak, oraingoz bederen zilipurdika amildu gabe inora.\nIndonesiako zenbait gauza berezi (bitxikeriak)\n7 pentsamendu “Sautrela”-ri buruz\nk 2016-10-27 09:35\nHor goian dauden aurpegi biribil horien bidez ezin da zurea irakurritakoan sentitzen dena adierazi, Hasier.\nBat egiten dugu esaten duzun guztiarekin (eskuinaldeko aurpegia, beraz), baina izugarrizko aiurri gaiztoa ateratzen zaigu gauzak horrela gertatzen direla ikustearekin (ezkerreko aurpegia?).\nOndo joan dakizula dena, lagun!\nS 2016-10-27 15:52\nAupa zu! Eta, bai, gehiagotan ikusi beharko dugu literaturari buruzko saio eder hau, nahiz eta siesta orduan izan! 😉\nganbaratxotik 2016-10-28 19:59\nNik ikusten dut eta bai gozatu ere.\nEskerri asko eta kuraia on!\nNorastorgarlensiu 2016-12-03 17:28\nBo, ttipi-ttapa ari gitxu batzuk kanporatzen Sautrela ikusten ohi dugunok.\nNorastorgarlensiu 2016-12-03 17:26\nNik Sautrela ikusi ez ezik, gustatu ere egiten xit. Bat bera ere ez huts egiten, behin ere ez, enregistratu egiten beitut. Hauta saioa ! Airosago behar likexi, baina.\nNorastorgarlensiu 2016-12-03 17:34\nBi poposamen. Biga, bida, bide, dui. Bata Xabier Olaso eta Aitor Arana bertzea. Margarita Tambourin izan dea ?\nHasier Etxeberria 2016-12-03 17:40\nTambourin izana da, bai, pare bat bider, oker ez banaiz


PROIEKTUEN ONIRITZIA – BIM Euskadi\nAmurrioko (Araba) birgaiketako eskailera-begi berriaren simulazioa.\nBIM METODOLOGIA ELKARGO PROFESIONALEN BIDEZ TXERTATZEN\nGaur egun, ia-ia estatu guztian, derrigorrezkoa da edozein eraikuntza-proiektu Arkitektoen Elkargo Ofizialean ikus-onestea. Gaur-gaurkoz, elkargo horietan proiektuak ikus-onesteko dagoen prozedura nahiko tradizionala da (PDF formatuko dokumentuen bidez egiten da), eta ez daude prestatuta BIM metodologiak erabiltzen dituen sistema digitalen bidez proiektuak ikus-onesteko.\nTalde honek, bada, proiektuak ikus-onesteko prozesua elkargo profesionalen bidez ezartzen laguntzen du, eta, horri begira, metodologiaren ezarpena sustatzeko agente giltzarri bihurtzen ditu elkargoak, proiektuak diseinatu eta egikaritzeko betekizun teknikoak kontrolatzen eta baliozkotzen dituzten agenteak direlako.\nNahiko lan konplexua da, diseinu-enpresentzat nahiz elkargoentzat beraientzat oztopo teknologikoa baitakar horrek. Testuinguru horretan, taldeak epe ertain eta luzera begirako plangintza bat zehaztu du, ezarpen ordenatua eta denboran errealista sustatzeko. Horretarako, faseen araberako plangintza taxutu du, eta, fase horietan, gero eta betekizun asmo handikoagoak ezarriko dira, BIM metodologian sartuta dauden guztiak sartu arte.


Nola laguntzen die Oikocreditek nekazal ekoizle txikiei pandemian? [Bideoa] - Oikocredit Euskadi\nNola laguntzen die Oikocreditek nekazal ekoizle txikiei pandemian? [Bideoa]\n21 urria | 2020\nBideo labur honetan ikusiko duzunez, gure bazkidearen (Unocace) laguntzarekin, Oikocrediteko funts solidarioa pandemian zehar kakao-laborariei laguntzen ari da, eta gure bazkideak oso eskertuta daude.\nOikocreditek koronabirusaren aurka sortutako funts solidarioak azken bezeroei eta gure bazkideei laguntzen die Covid-19ko araudi berriak betetzen. Enpresei irekita egoteko aukera ematen die, norbera babesteko ekipamenduak (NBE) emanez, edo pandemiak kaltetutako nekazariei elikagai-paketeak emanez, ezin baitira hirietara hurbildu behar dutena erostera, bideoan ikus daitekeen bezala.\nGure bazkidea, Ekuadorko Landagune Kacaoteren Elkartea (Unocace), bideoan agertzen da, baita Ekuadorko hego-mendebaldeko kakao ekoizleen eta nekazarien elkarte batzuk ere. Jendeak esan dezake diruak mundua birarazten duela, baina Oikocrediten uste dugu jendeak egiten duela.\nArtxiboa > 2020 > urria\nar., 2020.eko urrren 27a 17:53 - Oikocreditek Brasilgo Fintech BizCapital enpresan inbertitzen du, 15 milioi $USD finantzaketa-erronda baten barruan\naz., 2020.eko urrren 21a 16:19 - Nola laguntzen die Oikocreditek nekazal ekoizle txikiei pandemian? [Bideoa]\nog., 2020.eko urrren 01a 12:44 - 2020ko Eraginari buruzko Txostenaren atzean [elkarrizketa]


Hiru Erreka Euskal Etxeak Patrimonio Tresarroyense saria eman die bost hiritarrei herriari egin dioten ekarpenagatik\nBost saridunak: Alberto Hugo Mac Lean, Freddy Guillermo Wolfram, Mario Alberto Arias, Ernesto Juan Di Francesco eta Arminda López (argazkia La Voz del Pueblo)\nHiru Erreka Euskal Etxea Tres Arroyoseko komunitatearekin lankidetza estuan aritu ohi da, ekintza kulturalak eta sozialak gauzatuz. Lankidetza horren azken emaitza Patrimonio Tresarroyense izeneko sarien edizio berri bat da. Joan den apirilaren 27an jaso zituzten sari hauek Tres Arroseko Alberto Hugo Mac Lean, Freddy Guillermo Wolfram, Mario Alberto Arias, Ernesto Juan Di Francesco eta Arminda López herritarrek. Euskal Etxeak azaldu zuenez euren ibilbide eta ekarpen pertsonalarekin hiriko izpiritu eta ondarea osatzen lagundu dute bizitza osoan zehar.\nHiru Erreka Euskal Etxeak Patrimonio Tresarroyense (Ondare tresarroyostarra) sariak banatu zituen joan den igandean, apirilaren 27an. Ekitaldia oso esanguratsua da hiriko biztanleentzat eta jende asko gerturatu zen euskal elkartearen egoitzara bost herrikideen omenaldia ikusi asmoz. Sari hauekin euskal etxeak herritar hauek Tres Arroyosen aurrerabidean eta hiriaren nortasunaren eraikuntzan egindako ekarpena eskertzen du.\nEkitaldiaren giroa bikaina izan zen, euskal etxeko lehendakari Jose Luis Artuchek EuskalKultura.com-i azaldu dionez. 'Euskal Etxea jendez lepo zegoen', azaltzen du, 'eta bazkide berriak egiteko aukera ere izan genuen. Horietako bat Pellitero jauna izan zen, iazko sarituetako bat'. Ekitaldian sarrera doakoa izan zen, noski, eta herrikide asko bildu ziren bertara. Arratsaldean zehar gainera Virgen de la Carreta Eskolako Liburutegirako dirua bildu zen (euskal etxea liburutegiaren babeslea da).\nBost herritarrei omenaldia\n[Goiko irudian, ezkerretik eskubira, sarituak: zutik, Mario Alberto Arias, Alberto Hugo Mac Lean eta Fredy Guillermo Wolfram; jesarrita, Ernesto Di Francesco eta Arminda Lopez de Di Salvo (argazkia Hiru ErrekaEE)]\nAurtengo saridunak hauek izan dira:\n-Ernesto Juan Di Francesco: Los Rosales landare-mintegiaren jabea. Beti oparitu izan ditu landareak herriko eskolen ekitaldietarako. Kirolaria, txirrindularia, bere lagunen laguna eta elkartasun zentzu handiduna.\n-Arminda Lopez De Di Salvo: Escuela N° 1 eskolako ikasle ohia, 85 urterekin pianoan tangoak jotzen eta gaztetan ikasi zituen poemak errezitatzen jarraitzen du.\n-Fredy Guillermo Wolfram: elektronika teknikaria, bere ezagutzei esker teknologiak aurrerapen handiak egin zituen Tres Arroyos inguruan.\n-Alberto Hugo Mac Lean: brontzean lanean aritu da 30 urtez. Eskola Nazionalaren mantenimenduaren arduraduan izan zen 50 urtez.\n-Mario Alberto Arias: hegazkin motoreen mekanikoa. Berak sortutako enpresari esker Tres Arroyos erreferentzia da arlo honetan.\n[Goiko irudian ikusleak Hiru Errekan egin zen sari banaketa ekitaldian (argazkia La Voz del Pueblo)]\nHiru Erreka EE, Tres Arroyos\nHiru Errekak Euskararen Egunarekin bat egin zuen\nEuskalKultura.com-en argitaratua 2007ko abenduaren 18an\nHaizearen Jaia Tres Arroyosen\nEuskalKultura.com-en argitaratua 2007ko irailaren 1ean


Euskarazko eredua auzo guztietara zabaltzeko eskatu dio euskalgintzak Iruñeko Udalari | Gizartea | Berria\nEuskarazko eredua auzo guztietara zabaltzeko eskatu dio euskalgintzak Iruñeko Udalari\nIruñeko haur eskoletako eskaintza «eskasa eta desorekatua» dela salatu dute hainbat eragilek: zentro bakarrak eskaintzen du euskarazko eredua\nIruñeko Euskalgintza osatzen duten eragileak, gaur, Iruñeko Laba aretoan. IRUÑEKO EUSKALGINTZA Tamaina handiagoan ikusi\nIruñean dauden hamazazpi haur eskoletatik bakarrak eskaintzen du euskarazko murgiltze eredua. Horien artean, Iruñeko Udalarenak dira hamabi zentro, eta Nafarroako Gobernuarenak, berriz, beste bost. Udal haur eskolen eskaintza «eskasa eta desorekatua» dela salatu dute hainbat eragilek, Iruñeko Euskalgintza plataforman bilduta. AEK eta IKA euskaltegiek, Sortzen, HE Gurasoak, Zaldiko eta Administrazioan Euskaraz elkarteek eta LAB, ELA eta Steilas sindikatuek osatzen dute plataforma.\nGaur agerraldia egin dute, aurrematrikulazio kanpainaren karietara, udalari eskatzeko euskarazko eskaintza zabal dezala auzo guztietako haur eskoletara. Izan ere, egun Iruñeko Udalak kudeatzen dituen hamabi zentroetatik bakarrak eskaintzen du euskarazko murgiltzea, eta eskola horietan eskainiko diren 1.069 ikaspostuetatik, berriz, 130 soilik izanen dira euskaraz (%12). Nafarroako Gobernuaren haur eskolak ere aintzat hartuta, egoera ez da hobea.\nIruñeko Euskalgintzak salatu du eskaintza hori «zuzeneko erasoa» dela Iruñeko haurren hizkuntza eskubideen aurka: «Familia guztien eskubidea da Iruñeko auzo guztietan euskarazko haur eskolak izatea, etxetik gertu». Iruñeko Udala egin dute egoeraren erantzule nagusi, baina «Nafarroako Gobernuaren laguntza eta konplizitatea» ahaztu gabe. «Finean, gobernuak berak ematen baitio bidea hizkuntza eskubideen urraketa horri».\nAzaldu dute haurrak euskarazko murgiltze ereduan matrikulatzea «hautu pertsonal hutsaz harago» doala: «Gure haurrak arrazakerian, matxismoan edo LGTBIfobian hezi nahi ez ditugun moduan, ez ditugu hezi nahi gutxiagotutako hizkuntzari bizkarra emanez. Hizkuntza eta pertsona guztiek balio berbera dutela erakutsi nahi diegu, eta horien guztien errespetuz, auzo eta haur guztiei zabaldu nahi diegu euskara».\nAitzitik, euskarazko eskaintza auzo guztietara zabaltzeari uko eginda, Iruñeko Udalak «haur askori atea itxi» diela salatu dute: «Ez dute bermatu aukera berdintasuna, eta horrela erakusten ari dira hizkuntza batzuek besteek baino gehiago balio dutela».\nHizkuntza eredua «publikoa eta kolektiboa» den heinean «justiziaren, berdintasunaren eta bizikidetzaren alde» egin beharko lukeela gaineratu dute, «hautu indibidualaz harago». Navarra Suma eta Enrique Maia alkatea, ordea, «kontrako noranzkoan» ari direla salatu du euskalgintzak: «Borondate politikoa badago, egoera iraul daiteke. Udal taldeek eta gobernuari eusten dioten alderdiek erantzun beharra dute hizkuntza eskubideei begira, arduraz, ausardiaz eta justiziaz».\nIruñeko Euskalgintzaren Bilgunea


57426 - IRALE\n'Bilboko trena' ala 'Bilborako trena'?\nBiak dira zuzenak, baina jatorragoa-edo da Bilboko trena.\nOharra: Euskaltzaindiaren Euskal Gramatika.Lehen Urratsak-I (EGLU-I, 255.-257. or.) gramatikatik hartu dugu emango dizugun informazio hau.\n1/ Argi dago norako badela, zalantzarik gabe, adizlaguna (aditzaren osagarria):\n—Norako erosi dituzu horren liburu mardula? —Hondartzarako (Hondartzan leitzeko).\n—Norako nahi duzu eguzki lore hori? —Baserrirako (Baserrian jartzeko).\n—Norako da autobus hau?—Donostiarako(Donostiara joateko).\nIpar Euskal Herriko hiztunek, bide batez esanda, hondartzako,baserriko eta Donostiako esango lukete.\n2/ Eta zalantza dago izenlaguna denean nola jokatu behar den: Norako trena? ala Nongo trena?\nEuskaltzaindiaren ustez, Nongo trena? da egitura jatorrena: azken urteotako ohiturak gorabehera, -ra- gabeko formak zaharragoak dira, eta adineko euskaldunek –euskalkirik gehienetan bederen– egungo egunean maizago erabiliak (baina euskaldun gazte batzuek, bizkaieraz batez ere, bereizi beharra dute nongo zerbait izatea eta norako zerbait izatea.\nBizkaieraz ere, halaxe jokatzen da (edo zen, gutxienez)noski:\n· Orozkoko autoa (autobusa)\n· Arratiako tranbia(“Tranvía Eléctrico de Bilbao a Durango y a Arratia”izeneko konpainiak abiatu zuen zerbitzua)\n· Bilboko trena\n· zeruko bidea\n· etxeko zapatilak\nEta ez da (zen) esaten Orozkorako autoa, Arratiarako tranbia, Bilborako trena, zerurako bidea, etxerako zapatilak…\nEra berean, gaztelaniazko deberes esateko, euskaldun gehienek etxeko/oporretako lanak erabiltzen dute, eta ez etxerako/oporretarako lanak. Bi aldiz egin digute horren gaineko kontsulta, eta hemen duzu gure erantzuna.\n3/ Egia da, ordea, Pariseko autobusa eta haren parekoak jatorrak bai baina anbiguoak ere badirela:\nPariseko autobusa = “Parisen ibiltzen den autobusa”\nPariseko autobusa = “Parisera joaten den autobusa” (Pariserako autobusa)\nPariseko autobusa = “Parisetik etortzen den autobusa”(Parisetiko autobusa)\nAnbiguotasun horrek, seguruenik, oraintsu arte egiten ez zen bereizketa egitera bultzatuko du gero eta hiztun gehiago. Ikusi besterik ez dago Ereduzko Prosa Gaur corpusean zenbat aldiz jaso duten “-rako bidea” gaurko literaturan; hainbeste, non iragarri genezakeen [-rako+izena] egitura aise nagusituko zaiola [-ko+izena] jatorragoari: denbora testigu. Hona adibide batzuk:\n· “Frantziarako bidea oso ilun egongo da", esan zion besotik heltzen ziotenetako batek don Jaimeren tonua hartuz. (Bernardo Atxaga, Soinujolearen semea)\n· Handik gutxira, Marseillarako bidean ginen. (Anjel Lertxundi, Ihes betea)\n· Aldapa beste aldera beharko zukeela iruditzen zitzaidan, hasieran behintzat aiseago egiten bainuen Irundik Legazpirako bidea, Legazpitik Irunakoa baino. (JoxerraGarzia, Kurrin-kurrunvitae)\n(Zuk zeuk egin dezakezu proba beste izen batzuekin, ea zer gertatzen den: estekan bide jartzen duen lekuan, tren, autobus…jarrita)\nBaina, bitartean, Bilboko trenaren alde egitea aholkatzen dizugu.


Ekuadorko protestek Morenoren eta Correaren eztabaida azaleratu dute | Mundua | Berria\nIndigena talde bat Ekuadorko Parlamentuaren kanpoaldean protestan, herenegun, Quiton. JOSE JACOME /EFE Tamaina handiagoan ikusi\n«Gobernuak hartu dituen neurriak alboratzen ez baditu, protestek jarraitu egingo dute, eta alboratzen baditu, berriz, hautsi egingo du Nazioarteko Diru Funtsarekin duen akordioa». NDF edo herritarrak. Hala laburtu zuen Rafael Correa Ekuadorko presidente ohiak Lenin Moreno egungo estatuburuaren gobernuak duen egoera. Correak atzo egin zituen adierazpenok, Morenoren etsai politiko bilakatu denak.\nAstebete baino gehiago igaro da jada Ekuadorren protestak hasi zirenetik. Moreno presidenteak iragarritako neurri ekonomiko batzuek eragin dute gatazka, tartean, erregaiei diru laguntzak kentzeak; kasu batzuetan bikoiztu ere egin da prezioa. Ondorioz, itxita daude errepide asko; milaka pertsona Quito hiriburura mobilizatu dira protestetan parte hartzeko; ehunka atxilotu eta zauritu eragin dituzte protestek; eta, gutxienez, hildako bat ere utzi dute.\nLagun handiak ziren Rafael Correa eta Lenin Moreno duela bi urte eta erdi, batak besteari aginte makila eman zionean, eta, orain, herrialdeak bizi duen gatazkaren bi alderdiak dira. Halaber, manifestari askok ez Correa ez Moreno dioten kartelak daramatzate.\nEuropako Parlamentuan hitz egin zuen Correak, Bruselan —bertan bizi da gaur egun—. Ekuadorko egoera izan zuen hizpide, eta Morenok eginiko adierazpenei erantzun zien, protestak babestu zituela eta estatu kolpea jo nahi izatea egotzi baitzion presidente ohiari: «Eurak dira kolpea jo dutenak. Konstituzioak halako egoeretarako irtenbide demokratikoa eskaintzen du, bozak aurreratzea; badakite aise galduko luketela eta nahiago dute herrialdea salbuespen egoeran mantendu irtenbide baketsu eta demokratiko bat bilatu baino».\nMorenoren bilakaera politikoa kritikatuz amaitu zuen Correak: «Herri baten borroka da, NDFren aginduetara bere hauteskunde programari traizio egin eta neurri neoliberalak ezarri dituen gobernu baten aurka». Protestara irten diren herritarrei bere babes osoa adierazi zien.\nMoreno presidenteak, berriz, adierazi zuen protestak «asmo politiko baten emaitza» direla, ez herritarren haserrearen ondorio. Biolentzia Correaren aldekoengandik datorrela ere gehitu zuen.\nMoreno egungo presidenteak boterean daraman bi urte eta erdian bizi izan duen krisirik gogorrena da. Hasiera batean garraio sektorekoak ziren protestetako eragile nagusiak —dieselaren prezioa galoiko 0,94 eurotik 2,09ra igo da neurri ekonomiko berrien ondorioz—, baina orain indigenek hartu diete erreleboa. Eurak izan ziren asteartean ordubetez Ekuadorko Parlamentua okupatu zutenak.\nSalbuespen egoeran jarraitzen du Ekuadorrek Moreno presidenteak grebaren lehen egunean hala ezarri zuenetik, urriaren 3an. Herritarren zenbait eskubide urratzeko baimena ematen dio horrek gobernuari, konstituzioaren arabera: besteak beste, zirkulazio, informazio eta elkarretaratze askatasunak. Adibidez, herenegun, eraikin estrategikoen inguruko zirkulazio guztia eten zuen Ekuadorko armadak, gaueko zortzietatik goizeko bostetara.\nOrain arte ez du inork bitartekari lana egin, eta, azkenean, Nazio Batuen Erakundea eta Apezpiku Konferentzia arduratuko dira indigenen eta gobernuaren arteko bitartekari lanak egiteaz.\nEkonomikoa da gatazka. Ekuadorren egoerak okerrera egin du 2014. urteaz geroztik, nazioarteko krisiak eta petrolioaren prezioaren beherakadak izan duten eragina dela eta; gainera, lurrikara lazgarriak ere jasan ditu herrialdeak. Hori da Moreno presidenteak NDFri eskatutako 3.650 milioi euro baino gehiagoko kredituaren jatorria. Orain, erregaiei diru laguntzak kentzeaz gain, funtzionarioen lan baldintzak okertuko ditu, kontratazioa sinplifikatuko du eta, besteak beste,makineriaren muga zergak kenduko ditu. Estatuari dirua aurreztea eta NDFrekin adostutako neurriak betetzea dira helburu nagusiak.


GIPUZKOAKO DERBIA UNIONENTZAT : KIROLETIK\nGIPUZKOAKO DERBIA UNIONENTZAT\n22 Aza, 2020 Irun, Futbol, Real Union, Segunda División B, Grupo 2, Real Sociedad B, Sanse\nReal Unionek aste gogor bezain exijente bat garaipenarekin (0-1) itxi du gaurkoan. Barakaldo eta Alaves Bren aurka lehiatu ostean, eguerdian Zubietan Xabi Alonsok zuzentzen duen Errealaren harrobiko taldearen aurka aritu da.\nHamaikakoan hiru aldaketekin (Quique Rivero, Mario Capelete eta Ivan Perez), Aitor Zulaikaren taldeak ondo ekin dio neurketari. Bi taldeak baloiarekin ondo moldatzen diren taldeak dira eta lehen minutuetan borroka egon da nork bereganatzen zuen baloiaren jabetza. Hasieran, talde txuri-beltzak hartu du neurketaren agintea eta horrekin batera, bi aukera izan ditu lehen gola egiteko. Aurrenekoan, Galanek ez du jakin Kunek bidalitako baloia sareetara bidaltzen; bigarrenean, aldiz, Capeletek ezker-hankaz baloia atezainaren kontrako angulura bidali du eta 0-1ekoa egin du.\n????@MarioCapelete|k aurreratu du @REALUNIONCIRUN!\n????Erdiraketa ala jaurtiketa? Berdin dio, 1-0.\nOndo kokatuta talde txuri-beltza! pic.twitter.com/6ciCRjZTqg\n— Kiroletik (@Kiroletik) November 22, 2020\nGolaren ondoren, Real Union oso ondo kokatuta egon da Zubietako zelaian, baina 14.minutuan neurketa bikaina jokatzen ari zen Guille Donosok min hartu du eta aldaketarekin batera, Aitor Zulaikaren taldeak pausu bat atzera eman du. Sanse sakonago jokatzen hasi da eta Robert Navarroren bidez bi aukera argiak izan dituzte. Xeber Alkain hondarribitarrak sekulako erdiraketa egin dio kataluinarrari, eta baloia sarerea bidaltzea nahiko erraza bazen ere, hiru zutoinen gainetik bidali du baloia. Bigarren aukera bat ere izan du Navarrok, Kijerak baloi arriskutsua galdu du, baina Txustaren aurrean ez du asmatu. Baloia Sansek izan badu ere, Real Union tinko mantendu da atzean eta atsedenaldiaren aurretik, bigarren gola egiteko aukera izan du. Jorge Galanek baloi ezinhobea bidali dio Jon Madrazori, baina honek gehiegi itxaron du errematea egiteko eta atzelari txuri-urdin batek oztopatuta, baloia kanpora bidali du.\nBigarren zati osoan Sansek izan du baloiaren jabetza, baina oso deseoroso aurkitu da zelaian, Real Unionek bikain defendatu baitu. Sanseren aldetik, Xeber Alkainek izan du lehen abagunea, baina Txustak erantzun bikaina eman dio jaurtiketari. Talde txuri-beltzaren aldetik, berriz, Jorge Galanek gola egiteko aukera izan du, baina langak egotzi du 0-2koa.\n73.minutuan nuerketa guztiz aldatu da. Minutu baten buruan, Jon Madrazo kaleratu egin du neurketako epaileak eta horrekin batera, protestak medio, Zulaika ere egotzi du. Lehen txartela denbora galtzeagatik adierazi diote jokalari bizkaitarrari, eta bigarrena, aurkari bat ukalondoarekin kolpatzeagatik. Bigarren txartela oso zalantzagarria izan da, hartatik Zulaikaren protestak eta kaleratzea.\nBazirudien donostiarrek berdinketa lortzeko erraztasunak izango zituela, baina irundarrak asko itxi dira atzean eta ez dute zirrikitu bat bera ere utzi. Xabi Alonsoren taldeak aukerak izan ditu berdinketa lortzeko, Martinez-Losak eta Agirrek, gola egiteko parada izan dute, baina bietan Jon Irazustabarrenak bi baloiak gelditu ditu.


Aurten urrezko garaikurra lortzeko zorian DBHko taldea | Arizmendi ikastola\nUrteroko Gabonetako hitzordua izan zuen Arizmendi Ikastolako abesbatzak abenduaren 26an Errenterian. Bertan, Errenteriako Gabon kanten txapelketan, Gipuzkoako zenbait abesbatza elkartu ohi dira, tartean ikastolakoa, kantuz lehiatzera eta elkarrekin zaletasun horretaz gozatzera. Aurten bi talde eraman ditu Rakel Murgiondo zuzendariak: A taldea, LMHko 25 kantarirekin eta B taldea DBHko 51 kiderekin.\nTalde bakoitzak bi kantu abestu behar izaten ditu euskaraz. Lehen Hezkuntzako taldekoek “Ai hau gabaren zoragarria” eta “Erregeak” abestiak kantatu zituzten, azken hau pianoz lagunduta. Lehen urtea da txikiek bakarrik abesten dutela bi ahotsetan, eta R. Murgiondoren esanetan “txalotzekoa izan zen egin zuten ahalegina, ez baita erraza adin horrekin bi ahotsetan abestea”. DBHkoek abestu ez ezik, koreografia ere egin zuten, dantza saltsero bat tarteko. “Gabonak berotan” izeneko gabon kanta moldatu zuten “Villancico tropical” gaztelerako bertsioa erabiliz. Zuzendariaren hitzetan: “Karibeko erritmo biziz, pianoz lagunduta eta hitzak euskaratuta, oso polita geratu zitzaigun. Elene Maidaganek eta Nerea Parrak solo txiki bat ere bazuten”. Bigarren kanta Xabier Sarasola Beasaindarren “Gau ilunak ez badu” izan zen, Nerea Parrak biolinaz lagunduta.\nTalde bakoitzak zilarrezko garaikur bana ekarri zuen, baina txapelketaren arduradunek aipatu zutenez, puntu gutxigatik ez zioten urrea eman DBHko taldekoari. Bigarren geratu ziren, nahiz eta sei taldeetatik bost zilar eta urre bakarra banatu.\nIazko urtea hain ondo bukatuta, indar handiz arituko dira aurtengoan ere. Aurreikusita dituzten hitzorduak honakoak: otsailaren 27an Debagoieneko Topaketak, Arrasaten; maiatzaren 13an, kontzertua, Tolosan Laskorain Ikastolako abesbatzarekin eta ekaina aldean, Alemanian, iaz etorri zen aleman koroaren bisita itzultzera. Osatuta agenda eta lana, gura adina.


2012-ekaineko azterketak: ELAk eskatu dio Osakidetzari hautagai guztiek, onartuek eta baztertuek, aukera izatea ekainaren 15, 16 eta 17ko hautaketa-probetara aurkezteko — ELA Sindikatua\n2012-ekaineko azterketak: ELAk eskatu dio Osakidetzari hautagai guztiek, onartuek eta baztertuek, aukera izatea ekainaren 15, 16 eta 17ko hautaketa-probetara aurkezteko\nEkainaren 14an Osakidetzak hautagai onartuen eta baztertuen behin betiko zerrendak argitaratu zituen bere web-orrian. Barne harturiko kategoriak 2011ko abenduko deialdiarenak izan ziren. Hautagai onartuen eta baztertuen zerrenda argitaratu zenetik azterketa-egunetara hain tarte laburra izan denez, ELAk mezu bat bidali dio posta elektronikoz Osakidetzari honela esanez:\nMezu honen amaieran gehitu duzu badagoela aukera gora jotzeko errekurtsoa aurkezteko hilabete baten epean (ekainaren 15etik uztailaren 14ra arte, biak barne); baina deialdiaren oinarri orokorrak jasotzen dituen uztailaren 15eko 1282/2011 Ebazpenaren 12.1 atalaren bigarren pasartean, hautaketa-probak egiteari dagokionez, honela esaten da: “hautagai baztertuak ere aurkeztu ahal izango dira probetara, baldin eta gora jotzeko errekurtsoa jarri dutela egiaztatzen badute...”\nGure iritziz nahasmendua nagusitu daiteke hautagaien artean, baita babes gabezia ere; zeren hautagai onartuen eta baztertuen behin betiko zerrendak gaur eguerdian, hilak 14, argitaratu dira; hau da, kasu askotan ez da betarik izan gora jotzeko errekurtsoak prestatu eta aurkeztu ahal izateko, Oinarri Orokorren 12.1 atalean esaten den bezala.\nHori dela-eta, probetara sartzerik ez duten hautagaiei atzerakorik gabeko kalterik ez eragitearren, eta asaldapen-egoerarik ez izatearren; ELAren izenean eskatzen dugu hautagai onartuen eta baztertuen zerrendetan agertzen diren guztiei probak egitera sartzen uzteko, eta horretarako neurriak hartzeko eta aginduak emateko; geroko batean gora jotzeko errekurtsoaren ebazpenak esango duenaren baldintzapean.\nGure ustez neurri hori, normala ez ezik, ezinbestekoa ere badela, gaitz handiagorik gerta ez dadin.\nGure eskaera kontuan hartuko duzulakoan agurtzen zaitugu.\nP.D.: jakinarazpen honen premia dela-eta, ez dugu idazkirik sarrera-erregistroan zigilatu, gure helburua ez da besterik sor litezkeen arazoak aurreikustea baino.\nOsakidetzak jakitera eman duenez abuztuan ez da argitaratuko 2011-EPEari buruzko ebazpenik\nELA sindikatuak: osakidetzako ope an arazoak dirautela salatzen du\nFisioterapeuta: lehen ariketaren emaitzak\nOsasun-dokumentazioko teknikaria: lehen ariketaren emaitzak\nOsakidetzako hauteskunde sindikalak\nF.E.M. Medikuntza Intentsiboan: Donostiako Ospitalerako berariazko kontratazioaren eskaintza


Maider Unda izena edukiko du aurrerantzean Aramaioko kiroldegiak - Aramaio - Goiena.eus\nEneko Azurmendi 2017-12-01 10:14\nAzaroko osoko bilkuran aho batez onartu du udalbaltzak herriko kiroldegiari Maider Unda izena ematea –gaur egun ez du izenik–. Kanpora begira, kiroldegiari erreferentzia egiteko izen hori erabiltzeko konpromisoa hartu dute, bai EH Bilduk, baita EAJk ere, "bestela ez duelako ezertarako balio izena jartzeak".\nBestalde, hasierako onarpena eman zaio Aramaioko udal bide publikoen inbentarioaren lehen faseari. Andoni Erkiaga EAJko zinegotziak "zoriondu" egin du Udal Gobernua, inbentarioa egiteagatik. Era berean, proposamen bat egin du, Arabako Foru Aldundiko erregistroan jasota dauden udal bideak ere inbentarioan jasotzea, hain zuzen. "Kode desberdinak dituzte gaur egun eta egokia litzateke guztiek kode bera edukitzea", azaldu du. Udal Gobernuari "egokia" iruditu zaio proposamena, eta onartu egin du.\nGai honi helduta, herritar bat kexu azaldu da osoko bilkuran, adieraziz "pribatua den bide bat publikotzat" jaso dela inbentarioan. Orain izango du alegazioa aurkezteko aukera. Izan ere, udalbatzak behin behineko onarpena egin ostean, ALHAO-n (Arabako Lurralde Historikoaren Aldizkari Ofiziala) publikatuko da eta behin publikatuta, 30 laneguneko epea izango da alegazioak aurkezteko.\nHorrez gain, Euskararen Nazioarteko Eguna dela eta, Euskarak langile nahi eta behar gaitu urtean 365 egunez adierazpena ere aho batez onartu da.\nEAJk mozio bat aurkeztu du. Osoko bilkuren aretoan dauden bi fusilei erreferentzia eginez, zera dio testuak: "hitzaren eta zentzuzko jokabidearen aurkari nabarmena diren bi objektu: iragan denboran erabilitako bi fusil, baioneta eta guzti. Ondare historikoa diren aldetik, horiek zaindu eta gorde beharrari bizkarra eman gabe, arma horiek lekuz kanpo daudela uste dugu.\nGauzak horrela, honako mozio hau onartzea eskatzen diogu udalbatzari:\n1-Udalbatzaren aretoan kokatuta dauden fusilak kentzea.\n2-Fusil horiek, garai bateko ondare historiko mingarri bezain arbuiagarri direnak, Arabako Foru Aldundiaren baitan ondare historikoaz ardura duen zerbitzuaren esku uztea, zaindu eta gorde ditzan".\nUdal Gobernuak erantzun du esanez Aramaion ez dagoela museorik eta ondareak gordetzea beharrezkoa dela. "Jendea kexatu egiten da Aramaioko ondareak herritik eramaten dituztelako. Eraman ezkero, askotan, ezin dezakegu jakin zer gertatu zen", adierazi du Martin Arriolabengoak, EH Bilduko zinegotziak.\nRoman Berriozabal EAJko zinegotziak, bere aldetik, eskaera "etikoa eta estetikoa" dela nabarmendu du.\nEztabaidaren ostean, bi taldeek adostu dute mozioaren bigarren puntua ezabatzea eta lehenengoa onartu dute, "baldin eta leku aproposago bat" aurkitzen badute fusil hauek gordetzeko.\nOsoko bilkura aretoan dauden bi fusilak.\nAita Gabirel jauregiko urbanizazioa\nAita Gabirel jauregiko urbanizazioa ofizialki Udalarena bihurtzeko onarpena eman da. Izan ere, etxebizitza hauek egin zirenean beharrezko tramiteak ez ziren behar bezala gauzatu. Orain, bizilagunek egin dituzte Udalak eskatutako hainbat konponketa eta beharrezko tramiteak egingo dira berau gauzatzeko.\nAita Gabirel jauregiko etxebizitzak. Argazkia: Aramaioko Udala.


Mugikortasun jasangarriaren alde, beste keinu bat - Berriak - Hernani\nMugikortasun jasangarriaren alde, beste keinu bat\nTrafikoak sortutako kutsadurak kalte handia eragiten du aire kalitatean. Kutsadura hori ahalik eta txikiena izateko motordun ibilgailuak ez erabiltzea da irtenbiderik onena. Dena den, horiek erabiltzen direnean, ibilgailu elektrikoen eta hibridoen erabilera sustatzea lagungarria da. Hori dela eta, Udaltzaingoarentzako bi ibilgailu hibrido eta erabilera anitzeko ibilgailu elektriko bat erosi berri ditu Udalak.\nBi ibilgailu hibrido eta elektriko bat eskuratzeaz gain, herritarrek ere mota horretako ibilgailuak erostea bultzatu nahi du Udalak zerga hobarien bidez. Izan ere, joan zen irailean onartutako tasen eta zergen ordenantzan jasotzen dira ibilgailu horietarako hobariak: indarrean dagoen ordenantzan %95eko hobaria dute, bost urtez. Ibilgailu hibridoen kasuan, %75eko hobaria dute, hiru urtez.\nIngurumena zaintzea Hernaniko Udalaren zutabe nagusi bat da. Udal eraikinetan energia aurreztea eta ahal den heinean berriztagarriak izateko lanean ari da azken urteotan eta emaitza onak ari da lortzen. Kaleko argiztapenean, esaterako, LED sistema ezartzen ari da pixkanaka-pixkanaka eta horrek ere kontsumoa murrizten laguntzen du. Ikastetxeetan ere Euronet 50/50 programa martxan jarri du hiru ikastetxetan energia modu arduratsuan kontsumitzeko helburuz. Eta beste udal eraikinen kontsumoa eta fakturak murrizteko sistemak ere ezarri ditu Udalak.


Zazpi Mudantzak | Altzari-gordailua Gipuzkoan\nAgian etxea entregatu behar duzu eta oraindik ezin duzu etxebizitza berria eskuratu, edo agian etxebizitza hobetzeko obrak egin nahi dituzu edo espazio-mugak dituzu.\nKasu horietarako eta beste batzuetarako, altzari-godailu baten zerbitzuak beharko dituzu.\nGure altzari-gordailuetan lasai gorde ahal izango dituzu altzariak eta tresnak, ezertaz arduratu gabe. Zure gauzak banakako kabinetan egongo dira, hezetasunik eta hautsik gabe. Gainera, gure instalazioek bideo-zaintza eta alarma dituzte segurtasun handiagoa izateko.\nAltzari bakar bat edo mudantza handi bat gorde nahi baduzu, ez dago arazorik. Kuota, hartzen duen bolumenaren araberakoa izango da. Ez dago gutxieneko edo gehieneko egonaldirik ere; egun edo urte batzuetan gorde ditzakezu zure gauzak.\nEnpresen dokumentazioa eta artxiboak zaintzea eta biltegiratzea\nBideo-zaintza eta alarma\nKontsulta iezaguzu zer zalantza dituzun altzari-gordailuei buruz\nUtzi kontaktua eta geuk deituko dizugu.


Donostia Zinemaldia :: Màscares\nMàscares / Maskarak (Masks)\nAktoreek, magoek bezala, ez dute beren trikimailuen berri ematen. José María Pouk salbuespen bat egin du, Orson Welles interpretatzen duen obra bat prestatzen ari dela kamera bati filmatzen uztean. Màscares filma banbalina artean gertatzen da, publikoak ikusten ez duen tokian, alegia; hala, aktoreak bera izateari utzi eta interpretatzen duen pertsonaia izateari helduko dio. Trikimailudun magia, baina magia azken batean.


SUSTRAIAK CATERING, SUKALDARITZA BEGETARIANOA, AGROEKOLOGIKOA ETA FEMINISTA - Errotik\nChoose a language Euskara\nSUSTRAIAK CATERING, SUKALDARITZA BEGETARIANOA, AGROEKOLOGIKOA ETA FEMINISTA\n02 Dec SUSTRAIAK CATERING, SUKALDARITZA BEGETARIANOA, AGROEKOLOGIKOA ETA FEMINISTA\nPosted at 09:30h in Blog\tby\tAinara Beato\nGaur proiektu hau aurkeztea benetan pozten gaitu. Sustraiak Catering, sukaldaritza begetariano eta agroekologikoko kooperatiba berri bat da, egoera zaurgarrian dauden emakumeen gizarteratzea eta laneratzea helburu ere baduena.\nSustraiak Catering eta Errotik Kooperatiba Feminista hainbat hilabete daramagu ilusio handiz proiektu hau garatzen, eta azkenean, martxan gaude!\nAurreko astean EMAITZA proiektuaz hitz egin genuen, eta hain zuzen ere, proiektu piloto horri esker hasi ginen Sustraiak Catering eta Errotik Kooperatiba elkarrekin lanean.\nCOVID19a dela eta, Sustraiak elkarteak bere negozio-eredua aldatzeko beharra ikusi zuen duela hilabete batzuk, eta bi kooperatiben arteko sintonía hain ona denez, elkarrekin zer egin genezakeen pentsatzen hasi ginen. Horrela, gizarteratzeko eta laneratzeko kooperatiba sortzeko ideia heldu zen.\nProiektu berritu hau funtsezko bi printzipiotan oinarritzen da. Alde batetik, elikadura begetarianoa eskaintzea, elikadura-subiranotasunean eta agroekologian oinarrituta. Eta, bestalde, emakume migratuak lan-munduan sartzen laguntzearen alde egitea, ahalduntze-prozesu feministen eta gizarteratzeko eta laneratzeko baliabideak eskainiz.\nGure eskaintzan plater begetarianoak eta beganoak aurkituko dituzu, su txikitan eta mimo handiz prestatuak. Gure helburua kalitatezko elikadura osasungarria eskaintzea da. Horretarako, kalitate handiko produktuak bakarrik erabiltzen ditugu. Gertuko ekoizle txikien sare bat daukagu, produktuak modu tradizional eta naturalean lantzen dituztenak, zikloak eta denboraldiak errespetatuz.\nAstero menu desberdin bat egiten dugu, non lehen eta bigarren 3 plateretatik eta bi postreen artean aukera dezakezuen. Eskaerak, aurreko igandeko 23:59 baino lehen egin behar dira web orriaren bidez: www.sustraiakcatering.com.\nBanaketak, astearte eta ostegunetan egiten dira, 12:00etatik 17:00etara. Gure filosofia jasangarriak izatea da, horregatik, banaketak bizikletaz egiten dira eta ontziak konpostagarriak dira %100.\nGure denda eta sukaldea, Santutxu auzoan dago (Masustegi 2), metro geltokitik oso gertu (Zabalbide irteera). Asteartetik ostiralera, 11:00etatik 17:00etara eta larunbatetan 10:30etik 14:30era denda zabalik egongo da. Bertan, asteroko menuaz gain, aurrez prestatutako platerak aurkituko dituzu: etxeko seitanezko eskalopeak edo olo-hanburgesak, eta, jakina, gure algarroba eta txokolatezko bizkotxo goxoa.\nOsasuna eta zaintza\nGure proiektuaren sustraiak osasunaz eta elkarrekiko zaintzaz elikatzen dira. Gure ekoizpen-prozesuek lurra eta lurra lantzen duten pertsonen bizitza errespetatzen dute, aniztasuna eta ahalduntze-prozesuak baloratuz. Horrela, janari osasungarria eskaintzen dugu zentzu guztietan. Osasungarria gure gorputzentzat, osasungarria gure lurrarentzat eta osasungarria gure pertsonen arteko eta gizarteko harremanentzat. Elikadura tresna eraldatzaile gisa ulertzen dugu.\nProiektuaren beste oinarri bat ikuspegi feminista eta gizarte-eraldaketan dugun inplikazioa da, bazterkeria-egoeran dauden emakumeen, kasu honetan emakume migratuen, lan-enplegagarritasuna hobetuz. Justizia sozialean eta pertsonen zaintzan sinesten dugu.\nSustraiak Kukutza III Gaztetxean bazkari eta afari begetarianoak eskaintzen hasi zen. Kukutza eraitsi ondoren, sukaldean jarraitzea erabaki genuen, talde eta elkarte desberdinei elikadura alternatiboa eskaintzeko. 2015ean proiektua finkatu nahi izan genuen, Sustraiak Catering sortu genuen, nekazaritzako produktu ekologikoak, gertukoak eta sasoikoak erabiliz.\n4 urte beranduago Sustraiak elkartearen eta Errotik Kooperatibaren bideak gurutzatu ziren eta 2019ko amaieran, Errotik Kooperatibak “Emaitza” izeneko esku-hartze sozialeko esperientzia pilotua abiarazi zuen. Proiektu gastronomiko ibiltaria zen, laguntza profesional feministako prozesu baten bidez egoera zaurgarrian zeuden emakumeei prestakuntza- eta lan-aukera bat eskainiz.\nSustraiak taldeko kideak hasieratik aritu ziren lanean proiektu horretan, eta esperientzia horren ondorioz, Sustraiak Catering berritua elkarrekin sortzera animatu ginen.\nEspero dugu gure platerak zuen gustua izatea.